Давлат қарзига ўрнатилган чеклов, янги кутилма ва режалар. Молия вазирлиги вакили билан суҳбат\n16:19 / 05.11.2020\n2021 йил давлат бюджети лойиҳаси жамоатчилик муҳокамасига қўйилди ва унда биринчи маротаба давлат қарзининг максимал чегараси белгиланди. Молия вазирлиги департамент директори Жасур Қаршибоев давлат қарзининг ЯИМга нисбатан 60 фоиз чеклови ҳақида батафсил маълумот бериб, бунинг моҳиятини тушунтирди.\n– Давлат бюджети тўғрисидаги қонун лойиҳаси жамоатчилик эътиборига ҳавола этилаётганда, давлат қарзининг белгиланган максимал чегараси маълум қилинди. Бу 60 фоиз нимани англатади ва бундан кўзланган мақсад нима?\n– Олиб борилаётган сиёсат, қилинаётган саъй-ҳаракатларнинг туб моҳиятини халқимизга тушунтириб бериш биз Молия вазирлиги вакиллари, умуман, мутахассислар учун ҳам муҳим.\nБевосита сиз айтган саволга тўхталадиган бўлсак, 60 фоиз нима дегани? Аввало, таъкидлаб ўтиш керакки, давлат ялпи қарзига лимит қўйиш илк маротаба бўляпти. Лекин бу (ЯИМга нисбатан 60 фоиз давлат қарзининг пайдо бўлиши – таҳр.) бизнинг таргетимиз эмас. Яъни биз ўша кўрсаткичга эришишга ҳаракат қилмаймиз, балки ҳозир қўшимча чеклов киритиляпти: ундан ошмаслик ҳаракати. Хабарингиз бор, ўтган йили ташқи қарз жалб қилишга бир йиллик лимит қўйган эдик. Бу йилгиси нима билан фарқланади?\nБу йил иккита ўзгариш бўлди: биринчиси, бу – давлат ялпи қарзига чекловлар қўйиляпти. Яъни давлатнинг ички мажбуриятларини ҳам чеклаяпмиз.\n– Демак, ташқи ва ичкини ҳисоблаганда, умумий чегара қўйилган.\n– Ҳа, биз мана шу 60 фоизга етмасликни назарда тутган ҳолда, йиллик лимитларни белгилаб борамиз. Чунки шу пайтгача бундай кўрсаткич йўқ эди. Энди биз юқори чегарани қўйиш орқали ўзимизга ўзимиз чеклов беряпмиз.\n– 60 фоизнинг белгиланиши тўғрисида батафсил айтиб ўтсак. 60 фоиз нимага нисбатан олинган ва нима учун айнан 60 фоиз?\n– 60 фоиз ЯИМга нисбатан олинган ва бу бюджетда фақат 2021 йилга деган жойи бор. Бу нотўғри тушунчага етакламаслиги керак. Ушбу бюджет қонуни фақат 2021 йил учун амалда бўлади. Бу юридик техника ҳисобланади. Шунинг учун давлат қарзи жорий йилда 60 фоиздан ошиб кетмаслиги керак, деган маънода қонун лойиҳасига банд киритилган.\nЭнди ҳисоб-китобларга қайтадиган бўлсак, биринчи навбатда ҳар бир давлатнинг қарзга хизмат кўрсатиш салоҳияти бор. Бу халқаро меъёрлар асосида ҳисобланади. Яъни Халқаро валюта жамғармасининг ўз тавсиялари бор. Унинг тавсияларига биноан эконометрик моделлаштириш асосида ҳисобланганда, агар давлат ташқи қарзи 70 ёки 80 фоиздан ошиб кетса, давлат учун унинг юки оғир бўлади. Яъни бу вазият иқтисодий ривожланишга эмас, иқтисодий секинлашувга олиб келиши мумкин.\nБевосита ҳар бир давлат учун ҳисоблаш методикаси бор. Унда, аввало, давлатнинг қарзга хизмат кўрсатиш салоҳияти ҳисобланади. Бунда жуда катта, кўп сонли кўрсаткичлар бор. Яъни Жаҳон банкининг давлатнинг институционал салоҳияти ҳисобга олинади. Масалан, Ўзбекистоннинг институционал салоҳияти юқори ҳисобланади. Унга қўшимча равишда Халқаро валюта жамғармасининг методикасига кўра, жаҳон иқтисодиётининг ривожланиши, қанча резерв мавжудлиги ва иқтисодий ўсиш қанча экани каби кўрсаткичлар билан бирга ҳисоблаганда давлатнинг ўз индекси ҳисобланади. Ўзбекистон учун охирги индексда 3,1дан 3,2га ўсиш кузатилди. Агар икки марта мана шундай ўсиш кузатилса, категорияни ўзгартиришга имконият беради. Ўзбекистоннинг қарзга хизмат кўрсатиш салоҳияти юқори, кучли ҳисобланади. Бунинг эквиваленти – давлат қарзи қийматда 75 фоизгача кўтарилиши мумкин.\n– Демак, бу бизга ЯИМга нисбатан 75 фоизгача қарз жалб этиш имкониятини беради.\n– Халқаро методика бўйича [қарз жалб этиш] имкониятини беради, деб ҳисоблашади. Лекин ташқи ва ички шоклар бор. Масалан, бу йил ҳам ташқи, ҳам ички шок бўлди. Кутилмаган, ҳеч ким прогноз қила олмайдиган, прогноз қилиб бўлмайдиган шоклар. Мана шу шоклар натижасида қарзга хизмат кўрсатиш салоҳияти қанчалик ўзгариши ёки ошиб кетишини тахмин қилиш мумкин. Масалан, бу йил ЯИМнинг йил бошига қараганда нисбатан ижобий ўсиши кўринса ҳам, режаларимизга нисбатан паст бўлди.\n– Қанчалик паст бўлди?\n– Йил бошида 5 фоиздан юқорироқ ўсиш кутилган бўлса, ҳозирги кунда 1-1,5 фоиз атрофида. Осиё тараққиёт банки, Жаҳон банки, Халқаро валюта жамғармасининг кўрсаткичларига қараганда, йил бошида ҳам, охирида ҳам турлича кутилмалар бор. Лекин тахминан 1-1,5 фоиз атрофида кутилмоқда. Бу нима дегани? Мамлакатни абсолют қийматда қарзга хизмат кўрсатиш салоҳияти, имконияти чекланмоқда. Яъни кўпроқ эмас, камроқ қарз олишга тўғри келади. Лекин Ўзбекистонга пруденциал, яъни эҳтиёткорона ёндашув хос. Консервативлар кўп. Бу халқимизга хос, мос хислат – қарзни ёмон кўриш. Молия вазирлигида ҳам халқимизнинг вакиллари ишлайди. Бизда ҳам қарзга нисбатан салбий ёндашув бор.\n– Демак, етти ўлчаб, бир кесиш керак.\n– Худди шундай. Ўзингиз биласиз, оилада тадбир қилинмоқчи бўлса, бирор қарор қабул қилишда кўп ўйланади. Қарз олишга мойиллик кам. Фақатгина мажбур бўлса ёки ўшанга кўзи етсагина, қарз олинади. Худди шундай тамойил бизда ҳам бор. Яъни Молия вазирлиги Ўзбекистон Республикаси номидан давлат қарзига хизмат кўрсатади. Бунда доим ўзининг эҳтиёткорона ёндашувини амалга оширади. Бу нима дегани?\nБу дегани Молия вазирлиги ҳар қандай фискал рискларни инобатга олишга ҳаракат қилади. Бояги 75 фоизлик ҳисоб-китобга қайтадиган бўлсак, ташқи ва ички шокларни ҳисобга олганда, шу билан бирга давлат қарзининг тахминан 70 фоизи давлат корхоналари томонидан хизмат кўрсатилиши, яъни инвестицион лойиҳалар орқали амалга оширилиши, ташқи шоклар ҳамда Халқаро валюта жамғармаси тавсияларини инобатга олиб, бизда ҳозир 60 фоиз.\nШоклар бўлган тақдирда ҳам 60 фоизга етган тақдирида ҳам, шок бўлса ҳам, 75 фоиздан ошиб кетмайди. Мана шу ёндашув амалга оширилмоқда.\n– Лекин бу Ўзбекистон келаси йили қарз миқдорини 60 фоизга олиб чиқади, деган янглиш фикрдан биз йироқ бўлишимиз кераклигини англатади. Шундайми?\n– Худди шундай. Бизнинг ўз прогнозларимиз бор. Лекин прогнозларни ошкора айтишдан олдин, шуни айтишим керак: прогнозлар кўп нарсага боғлиқ. Биринчидан, ЯИМ қанчалик ўсади? Иккинчидан, валюта курси қандай ўзгаради? Учинчидан, инвестицион лойиҳалар қандай амалга оширилади? Агар пандемия шароити давом этса, ўсиш секинлашади. Ўзлаштириш секинлашади. Бу дегани эса қарз секинроқ ўсади. Ёки давлат бюджети дефицитига талаб этиладиган қарз қанча бўлади? Прогноз кўрсаткичлар ҳаммаси эълон қилинган, бюджет тўғрисидаги қонунда 5,5 миллиард доллар эквивалентидаги лимит кўрсатилган. Келаси йилнинг ўзида 60 фоизга чиқмайди. Анча паст бўлади. Лекин 60 фоизга етмаслиги шарт-шароитларини кўрган ҳолда ҳаракат қилишимиз учун ўзимизга чеклов қўйяпмиз.\n– Бугунги кундаги рақамлар ҳақида гаплашсак. Ҳозирги кунда давлат қарзи умуман ички ва ташқиси билан бирга ҳисобланганда, ЯИМга нисбатан неча фоизга етган?\n– Дастлабки ҳисоб-китобларга кўра, учинчи чорак натижалари ҳали эълон қилинади, курслар ўрнатилганидан кейин қайта текширилади. Ички ва ташқи қарзи 36 фоиз атрофида. Шундан 32 фоизи ташқи қарз, 4 фоизи эса ички қарз.\n– Бу кўпчиликка номаълум бўлиши мумкин. Ўзбекистонда қандай қилиб ички қарз пайдо бўлиши мумкин? Ахир ўзидан ўзи қандай қилиб қарз олади, деган савол ҳам пайдо бўлади. Шунга ҳам изоҳ бериб ўтсангиз. Молия вазирлиги қандай қилиб ички қарзни жалб этади?\n– Аввало, давлат ички қимматли қоғозлари чиқарилади. Айтишимиз керакки, давлатнинг ташқи қарзи кўпайганидан ички қарзи кўпайгани яхшироқ. Нима учун? Бунда валюта рисклари камаяди. Ички қарз, асосан, сўмда жалб қилинади. Унда валюта тебранишлари оқибатида қўшимча хатарлар бўлмайди. Биз ҳозирда ўзимизга шундай мўлжал белгилаб олганмиз: босқичма-босқич давлат бюджети дефицитининг энг камида 20 фоизи ички қарз ҳисобидан қопланиши керак. Бу жуда катта марра. Ўша маррага эришишга ҳаракат қиляпмиз.\nДавлат ички қарзининг иккинчи кўриниши бу – давлат кафолатлари. Масалан, йирик корхона, банк томонидан давлат молия дастурлари молиялаштирилаётганда унга давлат ички кафолати берилади. Ҳозирги кунда давлат ички кафолатлари миқдори дастлабки ҳисоб-китобларга кўра, 2 миллиард доллар эквивалентидан камроқ.\nЯна бир қувонарли нарса, биз ҳозирги кунда АҚШ ғазначилиги, Осиё тараққиёт банки ва қисман Европа тараққиёт ва тикланиш банки билан биргаликда ишлаяпмиз ва давлат қимматли қоғозлар бозорини ривожлантиришга ҳаракат қиляпмиз. Статистик маълумотларни келтиришим мумкин: 2018 йилда бор-йўғи 600 миллиард сўм эквивалентида давлат қимматли қоғозлари чиқарилган бўлса, 2019 йилда 1,5 триллион сўмга етди. Бу йил ҳозир 5 триллион сўмгача чиқара олдик. Биз бунда бозорни ўрганяпмиз. Банклар ва бошқа давлат қимматли қоғозларини сотиб олувчи мижозларнинг нимага қизиқиши, қандай муддатларга чиқарилиши қизиқ уларга, ликвидлигини оширишга ҳаракат қиляпмиз, аукционларни доимий эълон қилиб боряпмиз, стандартлаштиряпмиз. Умуман олганда, мана шу соҳани ривожлантиришимизнинг ўзи ташқи қарзни камайтириш ва бевосита ўзимизнинг валюта хатарларимизни пасайтириш имкониятини беради.\nДавлат қарзи қолдиғининг ўсишини шакллантирувчи асосий омиллар маълум қилинди


'Чегара билмас мухбирлар': Ўзбекистон онлайн назоратини кучайтирди - BBC O'zbek\n"Чегара билмас мухбирлар" ташкилоти Ўзбекистон ҳукуматининг мамлакатга ахборот эркин киришини назорат қилишга қаратилган "ўта хавотирли" қадамларини маъқулламаслигини айтди.\nТашкилот ой бошларида Ўзбекистонда ахборот воситаларини назорат қиладиган янги расмий қўмита ташкил этилганини қоралайди.\n"Чегара билмас мухбирлар"га кўра, Ўзбекистон ҳукумати аллақачон мамлакатдаги барча турдаги матбуотни бевосита назорат қилиши ва Марказий Осиёга доир барча мустақил янгиликлар манбаларини филтрдан ўтказиши билан танилган.\n"Ўтган бир неча ой асносида ҳукумат асосан янги медиани ёппасига ҳужумга тутишни бошлади ва жумладан, онлайнни филтрдан ўтказиш, назорат қилиш ҳаракатларини сезиларли равишда кенгайтирди ва ҳибс ҳоллари кўпайди", дейилади "Чегара билмас мухбирлар" чиқарган баёнотда.\nТашкилотга кўра, ушбу ҳаракатларнинг барчаси "Араб дунёси"да кечаётган ҳодисалар манзарасида қилинмоқда.\n"Аммо, "Араб баҳори" ва ё миллий хавфсизлик масаласи ҳеч қандай шароитда цензурага баҳона бўлолмайди", дейди дунё бўйлаб матбуот эркинлигини тарғиб қилувчи ташкилот.\nУнга кўра, онлайнга цензура ўрнатишга қаратилган саъй-ҳаракатлар нафақат Ўзбекистон, балки бутун минтақа бўйлаб кузатилмоқда.\n"Чегара билмас мухбирлар" бу билан Коллектив Хавфсизлик Шартномаси Ташкилотининг 12 август куни Остонада ўтган норасмий йиғинига ишора қилади.\nЯқинда БМТнинг махсус маърузачилари, Оврўпода Хавфсизлик ва Ҳамкорлик Ташкилоти ва Инсон ҳуқуқлари бўйича Африка Комиссияси интернетдан фойдаланиш имконияти ҳаммага берилиши кераклиги хусусида декларация эълон қилганди. "Чегара билмас мухбирлар" минтақада онлайнни цензура қилишга қаратилган саъй-ҳаракатлар кучайтираётганидан хавотир билдириш билан бирга ҳукуматларни айни декларацияга мос иш тутишга чақиради.\nЎзбекистон ҳукумати 5 август куни мамлакатда матбуотни кузатиб борувчи "Ахборот ва оммавий коммуникация бўйича экспертлар қўмитаси"ни ташкил этишни маъқуллаган. Экспертлар барчаси ҳукумат хизматчилари ва қўмитанинг иши "бузғунчи ва фуқаролар ижтимоий онгига салбий таъсир қилувчи", "миллий маданий анъаналарга путур етказувчи" ва одамлар орасида "нафрат" уйғотувчи янгиликларни тутиб қолиш экани айтилади.


Евгений Гоголь: «Локомотив» бу йил ўтган йилгидан яхшироқ ўйнаши керак» / CHAMPIONAT.asia\nЕвгений Гоголь: «Локомотив» бу йил ўтган йилгидан яхшироқ ўйнаши керак»\nБугун «Локомотив» клуби аъзолари БААда ўтказилган икки ҳафталик назорат-синов йиғинини якунлаб, Тошкентга қайтиб келишади.\nАбу-Дабида ташкил этилган йиғинга кеча Россия премьер-лигаси вакили «Урал»га қарши кечган назорат-синов учрашуви якун ясаб берди. Мазкур учрашувдан сўнг биз «Локомотив»нинг марказий ҳимоячиси Евгений Гоголь билан суҳбат уюштирдик. Қуйида ушбу суҳбатни эътиборингизга ҳавола қиламиз.\n- Женя, аҳволлар яхшими? БААдаги йиғин қандай кечмоқда? Машғулотларда асосан нимага эътибор қаратиляпти?\n- Йиғин яхши ўтмоқда. Машғулотлар жараёнида асосан жисмоний тайёргарлигимизни оширишга эътибор қаратмоқдамиз. Очиғи, машғулотлардаги юкламалар натижасида оёқларимизда толиқиш сезилмоқда. Бу фойдамизга ишлаши шубҳасиз. Шунингдек, машғулотларда югуришга ҳам кўп эътибор қаратилмоқда. Асосий мақсад – жисмоний ҳолатимизни яхшилаш. Ўйлайманки, БААда ўтказилган ўқув-машғулотлар йиғинида янги мавсум учун етарлича куч тўплашга муваффақ бўлдик.\n- Машғулотлар қандай режимда ўтказилмоқда? Кунига неча маҳалдан машғулот олиб боряпсизлар?\n- Асосий гуруҳдагилар кунига икки маҳалдан шуғулланмоқдамиз. Баъзи футболчилар учун уч маҳал машғулотлар жорий этилган. Бу футболчилар жамоамизнинг декабрь ойидаги ўқув-машғулотлар йиғинини ўтказиб юборишган. Улар эрталаб бадантарбия қилишади, кейин югуришади ва тренажёрда шуғулланишади. Мен ҳам жамоамизнинг декабрь ойидаги машғулотларини ўтказиб юборгандим. Шу сабабли дастлабки 8 кун эрталабдан туришимга тўғри келди. Охирги кунларда эса умумий гуруҳ билан бир хил режимда шуғулланяпман.\n- Ҳозир амирликларда об-ҳаво қандай? Билишимча, куннинг биринчи ярмида ҳарорат 20 даражадан иссиқ бўлаётган экан, тўғрими?\n- Йўқ. Об-ҳаво у қадар иссиқ эмас, нисбатан салқин. Фақат бугун ҳаво одатдагидан иссиқроқ бўлди. Умуман олганда Абу-Дабида ҳозир футбол ўйнайдиган ҳаво ҳукм сурмоқда. Бу эса чарчоқни тез енгишга ёрдам беради.\n- Сўнгги икки рақибимиз – «Шахтёр» ва «Урал» жамоалари қайси жиҳатларда биздан устун экан. Умуман, сўнгги икки ўйин ҳақидаги фикрларингиз?\n- «Шахтёр» маҳорат бобида биздан устун эканлиги барчага маълум. Уларни таркибида тўп сурадиган легионерлар фалон пул туришади, боз устига кўпчилиги бразилиялик футболчилар. Қолаверса, жамоа мунтазам УЕФА чемпионлар лигасида тўп суриб келади. Тўп билан ишлаш ва тактика борасида улар биздан анча ўзиб кетишган. Аммо, жисмоний тайёргарлик, физик кўрсаткичлар ва ўйинга ўзини бахшида этиш бобида биз бир сафдамиз, аниқроғи ушбу омиллар бўйича Украина чемпионига ютқазмадик ҳисоб. Ўйин давомида бизда ҳам имкониятлар бўлди. Агар ўйин охирида дарвозамиз томон пенальти бўлмаганида ёки Рахимов ҳамда Шевченколар бирга-бир вазиятдан унумли фойдаланишганида эҳтимол ғалаба қозонишимиз ҳам мумкин эди. «Урал»га тўхталадиган бўлсак, Россия клубини маҳорат ҳамда футболчилар таркиби борасида биздан устун демаган бўлардим. Футболчилар бўйича олиб қарайдиган бўлсак, баъзи жиҳатларда рақибимиздан қизиқарлироқдек кўриндик. Фақат, уларда футболчилар танлови борасида имконият кўпроқ эди. Адашмасам йиғинда уларнинг сафида 35тача футболчи иштирок этмоқда. Ўзаро ўйинимиз давомида уларда 25тача футболчининг майдонга тушгани ҳам фикримни тасдиқлайди. Лекин, учрашув давомида уларга асло ютқазмадик. Голлар иккинчи бўлимда киритилди. Дастлаб Шевченко ҳисобни очган бўлса, кейин Шадрин устунлигимизни мустаҳкамлади.\n- Сўнгги савол: «Локомотив»га келиб қўшилган футболчилар жамоани қанчалик кўчайтиришди? Бу йилги «Локомотив»ни ўтган йилги жамоадан кучли бўлади, дейиш мумкинми?\n- Шак-шубҳасиз. Бугунги «Локомотив» ўтган йилгидан анча кўчайган. Биз бу йил ўтган йилгидан анча яхши иштирок этишимиз керак. «Бунёдкор»дан келган тўрт нафар янги футболчи, икки нафар легионер жамоамизни яхшигина кўчайтиришади. Ўтказилган ўйинларда кўрдикки, янги ўйинчилар ўз вазифаларини яхши, ақл билан бажаришади. «Қайрат», Хитой клуби, ҳаттоки «Шахтёр» билан ўйинларда улар ўзларининг нимага қодирлигини кўрсатишди. Тўғри, донецкликлар биздан анча кучли, улар майдонда ақлли ўйин кўрсатишади, маҳоарти ҳам юқори. Бироқ, агар Украина чемпионига қарши ўйин расмий мақомида бўлганида, ҳисоб қандай бўлишини айтиш қийин эди. Бу билан «Шахтёр»ни мағлуб этардик, демоқчи эмасман, лекин уларга осон бўлмасди. Хуллас, бу йил жамоамиз ўтган йилгидан яхшироқ натижа қайд этиши керак, деб ўйлайман.


Шиничи Юки. Хазонрезги боғ (ҳикоя) | www.ziyouz.uz\nБош саҳифа Жаҳон насри онлайн антологиясиШиничи Юки (1916-1984; Япония)Шиничи Юки. Хазонрезги боғ (ҳикоя)\nШиничи Юки. Хазонрезги боғ (ҳикоя)\nБоғ билан овуна бошлаганида Каяманинг ёши олтмишга кирганди. Ўшандан бери орадан ўн йил вақт ўтди… Олтмишга тўлганида, ўн йил умр кўраман деб у сира ўйламаганди, нари борса яна икки, уч йил яшарман деганди, энди, мана, кўриб турганингиздек, ўзига эрмак ҳам топиб олди. Ҳозир ёши етмишда… Боғ, у умид қилган ўша тушунтириш мушкул бўлган қувончни ҳадя этиши учун камида яна ўн йил вақт керак бўлишини у бошиданоқ билганди ва шунга қарамай, Каяма бор пулини икки юз цубо* ер сотиб олишга сарфлаганди. Ишдан бўшаши олдидан қўлига теккан пулнинг ҳам таги кўриниб қолганди.\nФарзандлари ўз оилалари билан барча қулайликларга эга замонавий уйда яшашарди ва отасининг алмисоқдан қолган эски уйига келишга унчалик ҳушлари йўқ эди. Бу даврнинг урф-одатлари Каямани қанчалик изтиробга солса, ўз ёлғизлиги, ҳаммадан ажралиб бир четда қолиб кетганини ҳис этиш шунчалик кучайиб бораверади. Иккита фарзанди тўртта бўлганини ўйлаб суюнса, энди бир йўла тўртталасидан ҳам жудо бўлгандек туюлмоқда эди… Каямага иккинчи бор уйланишдан кўра, фарзандлари келажагини таъминлаш муҳимроқ эди. Балки ўзини ёлғиз ҳис этгани учун ҳам уни ўз ёнига чорлайдиган дўсти ана шу боғ бўлишини хоҳлагандир.\n“…Боғ яратдингми, энди, бунёд этганларингни сўнгги нигоҳинг билан вужудингга сингдириб, бу дунёни тарк этишинг қолади, холос. У дунёга олиб кетишинг мумкин бўлган ягона илинж – бу сўнгги лаҳзаларингда кўз олдингда гавдаланганлари бўлади, холос,”— бот-бот шивирларди Каяма ўзини нимагадир ишонтирмоқчи бўлиб, ҳолбуки, у дунё ўзи қанақа, деган саволга дурустроқ жавоб бўлмаса-да, рости у бу ҳақда чуқурроқ ўйлаб ҳам кўрмаганди. Фақат мужмалгина қилиб, нариги дунё деб қўя қоларди. Каяма икки-уч йиллик умрим қолган бўлса керак дея бошида боғ яратишга ҳали астойдил ёки катта бир орзудек қарамай келарди.\nСавдогар Каяманинг уйига худди шундай тасодиф билан келиб қолганди. Боғнинг кўлами унинг диққатини ўзига тортганди. “Аввал тошларимни бир кўрсангиз-чи”,— деди у. Сотуви юзи қизил, кўзлари қисиқ, тишлари эса оппоқ, бурнининг тагида қўнғиз мўйлови бор киши эди. Бу сифатларсиз унинг ташқи кўриниши эътиборни тортмаса-да, лекин ҳалол ва очиқ кўнгил эканини юзи шундоқ айтиб турарди. “Майли, кўрсам кўра қолай”, — кўнглидан кечирди Каяма, натижада эса бир эмас, бир неча юк машина тош сотиб олди. Унга содда, очиқ кўнгил савдогардан кўра кўпроқ унинг камтарин, бунинг устига меҳнатсевар ўғли ҳам ёқиб қолганди.\nКаяма баъзан тош сотиб олишдан бош тортар ё бўлмаса молнинг баҳосини туширишни сўрарди. “Устоз, жа савдолашишнинг ҳадисини олибсиз-ку”, – жиддий қиёфада тегажоғлик билан дерди савдогар ва молини Каяма айтган нархга бериб юборарди. Эҳтимол, у Каяманинг бир вақтлар мактабда ўқитувчи бўлганини боғбондан эшитган бўлса керак.\n– Лекин менга боғ учун 50 цубо ер ажратилган… Сиз айтаётган ўша йирик тошнинг катталиги қандай ўзи?\n“Қизиқ, боғбон Судо буни қаерга жойларкин?” – деб ўйлади Каяма ва шу заҳотиёқ хаёлига бир фикр келди, эҳтимол, бу мовий тош бутун бошли боғ манзарасини мукаммал ҳолга етказар.\n– Мовий бўлганда қандоқ! Мен уни яқинда топдим, ҳали ҳеч ким кўрмаган, ўғлимдан бошқа. Бунақасини умрингда икки ё уч марта учратишинг мумкин. Бир чақага қиммат тошни пуллаяпти, иши ҳам хўп сердаромад экан-да, деб ўйласангиз керак, чамамда. Баъзан шундай ҳам бўладики, уч кун тилинг осилиб ишлайсан-у, бор-йўғи биттагина шартнома имзолайсан, у ҳам харажатингни қоплайдими-йўқми, худо билади. Тошни Токиога етказиш учун яна уч кун сарфлайсан; бир кунинг тоғдан бир-бирига мос тушадиган тошни топишга кетса, иккинчи кунинг уни мошинга юклайсан, учинчи кун эса уни ташиш керак бўлади. Ёқилғи сотиб олиш керак, мошиннинг бузилиб қолиши бор, агар ёрдамчинг уқувли бўлмаса, топганингдан ҳам айрилиш ҳеч гапмас. Шундай пайтлар бўладики, уйга икки қўлингни бурнингга тиқиб қайтасан, устига-устак яна қарз ҳам бўласан, иш ҳақи тўғрисида гапирмаса ҳам бўлади. Яна ишчиларга қуйиб беришинг ҳам керак. Ахир, улар ёш йигитлар бўлса. Тоғу тошлар менинг жон-дилим. Бу мовий ранглиси мени нимаси биландир ўзига мафтун этган. Ўйлайманки, сизнинг боғингизга у узукка кўз қўйгандек ярашиб тушади. Агар пули бўлганида ҳам барибир уни менга сотарди, деб ўйлайсизми? — Ҳаяжондан ва усиз ҳам савдогарнинг қип-қизил юзи худди тонгги шафақдек ловуллаб ёниб борарди.\n“…Мовий тошни у дунёга олиб кетаманми? Нима уни бошимга ёстиқ қилармидим?..”\n– Роппа-роса беш юз каммэ** бўлади!\n– Эҳтиёт бўлинглар, тирналмасин, – баланд овозда огоҳлантирди Каяма. Бу огоҳлантиришдан кўра кўпроқ аврашга ўхшаб кетарди. Одатда Каяма деярли пичирлаб сўзларди, ҳозир эса овозининг кутилмаганда бундай кучли чиққанидан ўзи ҳам ҳайрон қолди. “Тамом, энди бу тош, менимча, ўзимга қабр тоши бўлади,”—дилидан ўтказди у.\n“Балки, – дея маъқуллагандек самимийлик билан бошини силкитди Каяма. – Кундузи ухлаш яхши, лекин, ундан ҳам яхшиси болаларни бу ерга чақириб, тош устида ўтириб кўк чой ичишга нима етсин! – Кутилмаганда унинг қалби қувончга тўлиб кетди, лекин шу лаҳзадаёқ унинг ўрнини дилгирлик эгаллади:– Бунча гўл бўлмасам…”\nХарсангни боғнинг ўртасига олиб борганларида қош қорайиб қолганди. “Тошга сув керакка ўхшайди,”— ўйлади Каяма ва ёғоч пақирни ёшгина ишчига берди-да, қудуқдан бир неча пақир сув олиб келишни буюрди. Сув сепилгандан кейин силлиқ тош бирдан оч-кўк тусга кириб, яшнаб кетди… Каяманинг кўз олдида худди улкан денгиз ястаниб ётгандек бўлди. Савдогарнинг кўзлари бир оз намланди, у юзини Каямага яқинлаштирди-да:\n– Ҳа, албатта, бизга йўқ демассиз, ҳарқалай… – журъатсизгина қўшиб қўйди савдогарнинг ўғли.\n– Аобадайда улкан боғ сотиляпти. Бунга бир нечта ҳаваскор боғбон талабгор экан, шунинг учун олмоқчи бўлсангиз, бу масалани икки-уч кун ичида ҳал қилиш керак. Деярли сувтекин, бунинг устига, менимча у ерда учта юк мошинга ортса бўладиган қадимдан қолган ажойиб асл тошлар бор, ҳозир бунақасини олиб келишмаяпти, қидирсангиз ҳам ҳеч ердан тополмайсиз. Бу тошлар Курамадан, Косюдан, Тикубадан келтирилган. Очиғини айтсам, бир жойдан териб келинган тошларнинг қизиғи ҳам йўқ. Бу тошларни Сизнинг тошингиз ёнига қўйса борми, зўр бўларди-да. Бунга нима дейсиз?\n– Бу данғиллама уй қандайдир банк хўжайининики экан. Ҳаво ҳужуми вақтида ёниб кетибди. Ўн йил ўтибдики, уй қайта тикланмабди, шунинг учун уйнинг эгаси бева аёл боғни сотмоқчимиш. У ерда беш, йўғ-е, етти минг цубо ер бор. Аёл ерни тошларсиз, дарахтларсиз алоҳида сотмоқчи. У ерда сизга бемалол етиб ортадиган, йўлкага ётқизилган бир талай тош плиталар бор. Кавласа, бундан ҳам кўпроқ чиқиши мумкин. Уй ёниб кул бўлган. Лекин тошга бало ҳам урмаган, хуллас, бу ўша сиз излаган нарса.\nФарзандлари Каямадан оила қуришлари учун розилик сўраганларида тезда рози бўлиб қўя қолганидек, боғбон Судога ҳам худди шундай тезгина кўниб қўя қолгани ҳақида ўйлади. Ўғли, қизи уйни ташлаб кетишди, лекин энди бу ердан Курамадан, Косюдан, Тикубадан ва Окутитибадан оқиб келаётган тоғ сойининг кўпгина қадимги тошлари жой олганди… Каяма, уни чулғаб бораётган ўзига нотаниш бир ҳаяжонни ҳис этди ва бу ҳаяжон шу ондаёқ уни совуқ бўшлиқ қаърига тортиб кетаётгандек туюлди… Боғбончилик билан шуғуллангандан бери энди биринчи маротаба унинг юрагига қора шарпанинг дахл қилиши эди.\n“… Тошни ўзим билан у дунёга олиб кетсаммикан? Унга тинчгина бошимни қўйиб ётардим…” – Аввал ҳам унинг хаёлидан кечган бу сўзлар яна қайта жонланди. Шу пайт орқа эшикдан Судо кириб келди.\nУлар Аобадай боғига киришлари билан Каяма у ерни кўриб, ҳангу манг бўлиб қолди. Бу ерда беш эмас, ўн минг цуболик ер бор эди. Ясама тепалик ортида баҳайбат дарахтлар ўсиб ётарди. Тош ва дарахтлар, чамаси, ҳатто харажатга ҳам қарамай, ҳар томондан ташиб келтирилганди… Каяма ҳалиям ўша қадимги Япониянинг руҳи кезиб юрган бу боғни узоқ айланди ва бу жойда яшаганларнинг бари урушгача ҳеч нимага зориқмай кун кечирган эгасини эслатиб турарди. Шу билан бирга, боғда юракни зирқиратувчи нимадир бор эди – Каяма гап нимада эканини чуқур англаб турарди. Бу ўн минг цубо ер ҳали-ҳануз ўша уруш ёнғини билан курашиб, куйиб ёнмоқда эди гўё.\nКаяманинг кўзи эски чойхонага тушди. Кўҳна шийпонча азбаройи шарти кетиб, парти қолганидан йиқилай деб турганди. Учта ёш ишчи баракни қандай бузса, уни ҳам худди шу тахлит жон-жаҳдлари билан бузар эдилар. Уларга қолса, барини бир зумда йўқ қилиб ташлашса. Каяма ишчиларнинг жонланиб кетган юзларига боқдию юраги яна бир тутам бўлди. “ Бу уйга юз йилдан кўп бўлгандир-ов”. – хаёлидан ўтказди у.\nУлар чойхонадан пастга қараб кетган энсиз сўқмоқдан боришаётганда, боғбон дабдурустдан Каямага ўгирилди-да, ҳаяжонини босолмай қичқириб: “Мана, шу ер!” дея бир гала ишчиларни кўрсатди. Унинг овозини эшитиб, ишчилар бир тўхтаб олдилар-да, кейин яна ишларини бамайлихотир давом эттиравердилар. Чирик барглар қоришиб кетган тупроқ остидан қора тош тўшамалар чиқиб келарди. Қазиб олинган элликтача тош тўшама уюми худди осмондан ёғилаётган қуёш нуридан ҳурккандек бир четда писибгина ётарди.\n– Эшитмаётган бўлсангиз, майли…\n“Ёнғинда ҳалок бўлган аёллар, ҳар куни бўлмаса-да, барибир, тез-тез мана шу тош тўшамаларни босиб ўтганлар!” – деб ўйлади Каяма. У олисдан бўлса-да, уларнинг оёқ товушларини ҳозир ҳам эшитиб турганини Судога қандай айтсин… Боғбоннинг унинг устидан кулгани қолади. Бу тўшамалар боққа терилса-чи, бу овозларни ўшанда ҳам эшита олармикан?..”\n– Биламан, биламан. Тошлар билан уйғун бўлиши учун яна бош-қа дарахтлар ҳам экилса яхши бўларди. Азалиями***, сершох қарағайми, яна шунга ўхшашларни… Сув бўйига олхўри эксангиз борми, яйраб ўсади…\n… Демак, менинг боғимда ўша, бурунги тош тўшамалар ва дарахтлар жўровоз қўшиқ айтар, экан-да. Ўлганларга нимаики азиз бўлган бўлса, барини шу ердан – менинг боғимдан топишади ва менинг овунчоғимга айланишади…” Каяма енгил шамол айлантириб-айлантириб ерга тушираётган баргларнинг шитирлашига қулоқ тутди. Тошлар ердаги барглар билан ўйнашгандек бўлиб, қандайдир сокин бир куйни яратишарди. Бирдан куйнинг ичидан унга: “Хазонрезги боғи” деган овоз эшитилди. Куннинг азбаройи тиниқлиги ва очиқлигидан овоз худди ғойибдан келаётганга ўхшарди.\n“Хазонрезги боғи… Номи ёмон эмас”, – хаёлидан ўтказди Каяма ва Судога деди:\n“…Мана, ўлганлар учун азиз бўлган яна бир нарса қўшилди…” Каяма олхўрини қандай олиб келишларини томоша қилатуриб, Судонинг унга нариги боғдан олиб келган дарахтини эслади.\n…Катта юк аравасига ортилган дарахт илдизлари оғир ва бесўнақай эди. Уларни посангилаш учун аравача олдига тош осиб қўйишганди. Аравачани учта ёш йигит судраб борарди, кичик Судо эса байрам тантаналаридагидек дабдаба билан олдинда юриб, аста-секин тепаликка кўтариларди. Унинг кўзлари порлаб турарди. Аравача Каяманинг уйига кириб бориши билан бирдан эгилиб қолди.\n“Эҳтиёт бўлинглар!”—қичқирди кимдир, лекин Судо аллақачон араванинг олдига ўтиб олганди. Ҳеч нарса бўлмагандай у: “Аввал тошни туширинглар,” – дея ёш ишчиларга буйруқ берди.” Мана бу “эҳтиёт бўлинглар” деб жар солишу беҳуда шовқин-сурондан унинг юзи норози тус олганди.\n“Мақтанмоқчи эмасман-у, лекин шу пайтгача биронта ерим жароҳатланмаган. Балки, бўйимнинг пастлигидан шундайдир. Масалан, ҳаваскор-спортчиларни олинг, доим бир балога гирифтор бўлиб юришади. Менимча, фақат машқ қилиш билан иш битмайди.”\nДард шундай одамнинг ҳам бошига етибди-да! Унинг бошига дард эмас, сакэ етди. Каяманинг хаёлидан анави тош билан савдо қилувчи қизил юзли одам ҳам ичкиликка муккасидан кетган эди, деган фикр ўтди. Судонинг вафотидан сўнг савдогар иккови апоқ-чапоқ бўлиб қолганди. “Тошни кўргим келиб қолса, яна келаман. Бир зумга бўлса-да, орқа эшикдан кириб, уни кўришимга рухсат берарсиз?”—деб сўраган киши ҳалигача қорасини кўрсатгани йўқ.\nОрадан беш йил ўтди. Мовий тош боққа бинойидек ўрнашиб кетди. “Агар унга қулоқ тутсангиз, сойнинг шилдирашини эшитасиз”, – дерди савдогар. Қулоғингизга нимадир чалинса, билингки, бу ўша, ўз ватанининг сойини қўмсаган тошнинг нидоси бўлади.\nАъзои-бадани тинимсиз қақшарди, бу, айниқса, кун бўйи уйидан чиқмай, диққинафас қолиб кетганида, ҳаракатсизлик, уни бутунлай домига олганида кўпроқ рўй берарди. Шунда киртайган кўзларининг олдини туман босиб, жимирлаб кетарди. Бундай пайтларда боғнинг оҳанрабоси уни ўзига тортгани-тортган эди.\n“Балки бу ёниб кетган ўша бешта аёлнинг қадам товушларидир?” –Каяма шундай ўйладию бирдан юраги шув этиб кетди. Йўқ, адашмаяпти, бу уларнинг одимлари.\nКаяма Судонинг ҳалок бўлган аёллар бешта эди деган гапини эслади. “Балки бу ўша бештадан биридир? – ҳаяжонланиб ўйлади ва кўз олдида қулаб тушаётган омборга ўхшаш яна ўша чойхона намоён бўлди. – Ўша уйга балки бешта аёлдан бири боргандир?.. Айнан ўша, бугун пайдо бўлгани?.”\n– Агар эшитмаётган бўлсангиз, майли… — Каяма Судо билан бўлган суҳбатни эслади. Бугун ўлганига ўн йилдан ошган хотини унинг орқасидан келгани эҳтимолдан йироқ. Йўқ, бу аёлнинг қомати бутунлай бошқача эди – бу ёш қиз бўлса керак. Шубҳа-гумонлар Каямани тинч қўймаётганди.\nКаяма етмишга кирди. Энди куннинг ярмини айвонда шезлонгга**** ётиб, баъзан мудраш билан паришонликда ўтказарди. У тез-тез қани энди бу дунёни мана шундай тинч ва осойишта, азобсиз тарк этсам дея хаёл қиларди. 200 цубо ерни эгаллаб ётган боғ ўша-ўша ўзининг ҳурпайган кўкаламзори билан унинг ҳамон кўнглини кўтариб келаётган бўлса-да, лекин юрагининг туб-тубида қандайдир хавотир ётарди. Энди бу туйғу уни тарк этмаслигини Каяма яхши тушунарди.\nКаяма рўзғор тўрвасини олиб, тиқилиб кетган автомобиллари билан қулоқни қоматга келтирувчи шовқин-суронли кўчага чиқди-да, бир-бир босиб аста дўконга кирди. Харидорлар орасидан ўзи тенги эркакларга дуч келиб, тескари қаради. Бу кексалар бунчаям бечора бўлиб кўринмаса, дея хаёлидан ўтказди. Уларга на ҳашаматли мебел, на ноёб, қимматбаҳо жиҳоз керак. Деярли бўм-бўш рўзғор тўрвасини кўтариб олган етмиш ёшли қария — бундай мутаносиблик сенда на фақат ачиниш ҳиссини уйғотади, бу ҳатто кулгингни ҳам қистатади.\nАсл япон ошхонаси таомларидан у камдан-кам ҳолларда тановул қиларди, нафсини тийиб, озига қаноатланиб қўя қоларди, чунки оз еди нимаю, кўп еди нима, унга бунинг аҳамияти бўлмай қолганди. Кунига уч маҳал бир хил овқат ерди, кейин икки маҳалга ўтди, охирги пайтларда бир маҳал дастурхонга ўтирадиган бўлди. У кўпроқ сув ичарди, сув пиццанинг ўрнини босарди. Каяма дўконга ҳам ҳар куни чиқмасди, шу боис кўпроқ моғор ҳиди анқий бошлаган нондан ерди.\nБу йил ҳам оппоқ кимонодаги ўша аёл боғ йўлкасидаги тош тўшамалардан юриб, яна унинг ёнига кела бошлади. У бу ерга тез-тез келадиган бўлиб қолганди, аёл ҳар келганида Каяма унинг кетидан боғ томонга ошиқарди. Каяма юрагидаги товуш аёлни чақираётганини эшитиб, юрагини ҳовучлаб, унинг изидан борарди, бирон нимадан уялмагунча бундай қатъиятсизликдан ўзини тўхтатолмасди… Оппоқ либосли бу аёл доим ғойиб бўлиб қоларди. Ҳар сафар бир жойда – ўша мовий рангли тош ортида кўздан йўқоларди …\nКаяманинг юзида томчи думалади. Йўқ, бу кўзёши эмасди. Унинг кўзида унар-унмасга оқавермайдиган намни сиқиб чиқарадиган нотаниш бир оғриқ турганди. Худди сакэ***** енгган Судо каби тош савдогари вафот этибди-да, деган ўй кечди унинг дилидан.\n“…Агар ҳаёт бўлсанг, нега келмайсан? Сени, ўғлингни шундай соғиндимки…”\nКумуш рангли балиқ қоронғида ҳовуз юзини бир шапиллатди-да, ўзи кўтарган тўлқин ичига кириб ғойиб бўлди. Тўлқин кенгайиб бораверди. У ерда, чуқурликда балиқлар эркин, озод сузар эдилар. Оппоқ бўлиб кўринаётган аёлнинг ҳаяжонга солувчи эҳтиросини ўзидан нари қилолмаган Каяманинг бундан мажоли қуриб, серрайиб қотиб қолганди. У ўзини тош устида юз йилдан бери худди мана шундай қимирламай ўтиргандай ҳис этмоқда эди…\n– Йўқ, ҳеч нима, ўзим шунчаки… Қачон келдинг?\n– Тўрт марта, шекилли…\n– Баъзан шунақа бўлиб қоладики…\n– Хотининг тузукми?\n– Бошқа сафар…Ўша бошқа сафаринг насиб қилишига ишонасанми ўзинг?\n– Бошқа сафар… Эндиги бошқа сафар мен бўлмайман…\n– … Унинг ёши анчага бориб қолди… Анчага.\n– Ҳа, мен ҳам қачонлардир нималарнидир орзу қилганман. Энди етмишга кирдим… Шундай бўлса-да, сенга атаганим бор.\n– Бу автомобил ҳалокатида содир бўладиган бахтсиз ҳодисадан суғурта.\n… Бирдан Каяманинг кўз олдида улкан ташландиқ боғ намоён бўлди; тиниб-тинчимас боғбонлар, тош кавлаётган ишчилар, энди бу қиёфалар унга бегона, ёт шарпалардек кўринарди.\n“Ким билади, балки, менинг боғим ҳам худди шундай қаровсиз аҳволга тушиб қолар. Унинг ўрнига одамлар яшайдиган уй ёки кўп қаватли бино қуришар, эҳтимол…”\n– Тошни сотиш ҳақида ўйлашим билан шу аёл пайдо бўлади…\n– Ўша аёл! У бу ерда боғдаги тошларни соғинганидагина пайдо бўлади. Бу оқ кимонодаги ўша аёл.. Қачонлардир Аобадайдаги данғиллама уйда ёшгина аёл яшаган. Фалокатни қарангки, уруш бошланиб, аёл уйи билан бирга ёниб кетган. Ўша тошлар унинг боғидан келтирилган. Афтидан, у, ҳар куни шу тўшамаларни босиб ҳовуз ёнига борган ва ўтириб хаёлга чўмган. Сўнгра яна шу тўшамаларни босиб, орқасига қайтган ва эски чорбоғига чиқиб, чой дамлаган…\nКаяма шу сўзларни шивирлабгина гапирди-да, кўзини юмди. Қоронғилик тобора яқинлашиб, қувонч борган сари уни қуршаб борарди, ёки қоронғиликка ўрганиб қолиб, ёруғликни аранг ажратаётган кўзлари энди илиқликни ҳис эта бошлаганди…\n* Цубо -3,3 кв.м. майдон ўлчовчи.\n** Каммэ – оғирлик ўлчови, 3,75 кг.\n*** Азалия – манзарали ўсимлик.\n**** Шезлонг – ўриндиғи узун оромкурси.\n***** Сакэ – ароқ.\nРукнларШиничи Юки (1916-1984; Япония)\n← Аввалги Аввалги Тэлмиж Пауэлл. Ягона гувоҳ (ҳикоя)\nКейинги → Кейинги: Маргарете Нойманн. Мария (ҳикоя)


Тошкент ва Ашхобод иқтисодий манфаатлар учун Афғонистондаги Толибон ҳокимиятига кўз юммоқда\nЯқинда Туркманистон Президенти Гурбангули Бердимуҳамедов Ўзбекистонга ташриф буюриб, Президент Шавкат Мирзиёев билан музокара ўтказди.\nТуркманистон ва Ўзбекистон Афғонистон орқали ўтадиган савдо йўлларининг иқтисодий салоҳиятига эътибор қаратиб, жанубий қўшнига нисбатан ҳам худди шундай сиёсат олиб бормоқда.\nИккала президент ҳам 5 октябрь куни бўлиб ўтган учрашувда ўз мамлакатлари «Афғонистон халқига» ёрдам беришда давом этишларини аниқ айтишди.\nМирзиёевнинг таъкидлашича, минтақа тараққиётининг хавфсизлиги ва барқарорлиги кўп жиҳатдан Афғонистондаги вазиятга боғлиқ.\nБундан ташқари, «барқарор ривожланиш» — бу асосий ибора, чунки Туркманистон ва Ўзбекистон катта фойда олиши мумкин бўлган лойиҳалар мавжуд, бироқ улар Афғонистонда барқарорлик ва мамлакатни бошқараётганлар билан ҳамкорликни талаб қилади.\nТуркманистон учун бу 1800 км узунликдаги Туркманистон-Афғонистон-Покистон-Ҳиндистон (ТАПҲ) газ қувурининг ҳар йили 33 миллиард куб метрга яқин туркман газини экспорт қилиш учун мўлжалланган лойиҳаси.\nБу лойиҳа 90 йилларнинг охирида Толибон Афғонистоннинг кўп қисмини назорат қилганда амалга ошгандек туюлган эди, лекин Афғонистонда хавфсизлик таъминланмагани учун ундан кейин имконсиз бўлиб қолди.\nПокистон ТАПҲ қурилишини хоҳлайди ва Толибонга бошқа мамлакатларга қараганда кўпроқ таъсир ўтказа олади.\nҲозирги вақтда табиий газ нархи 1000 кубометр учун 1000 доллардан ошиб кетаётгани боис, Туркманистон ҳукумати ТАПҲ лойиҳасининг кейинги ривожланишига ишора қилади.\nЛекин бир муаммо бор — инвесторларни топиш ва лойиҳани молиялаштириш. Бундан ташқари, Ҳиндистоннинг роли, шубҳасиз, аввалгидек бўлгани каби, шубҳасиз, Покистон деярли Ҳиндистоннинг газ улушини олади. Ҳозирги тақсимот билан Афғонистон йилига 5 миллиард кубометр, Покистон 14 миллиард кубометр, Ҳиндистон 14 миллиард кубометр олади.\nТуркманистон, мамлакат газ конларидан Афғонистон чегарасига борадиган қувур қисмини қурганини даъво қилмоқда.\nАммо яқинда кўриниб турибдики, ТАПҲ Туркманистон участкасида бир қатор ишлар амалга оширилган ва 2019 йилда Россиянинг Челябинск қувур-прокат заводидан қувур сегментларини сотиб олишга камида 219 миллион доллар сарфланган.\nЎзбекистон мисолида, аввал айтиб ўтганимиздек, сўнгги 15 йил ичида Ўзбекистонни Афғонистон билан боғлайдиган инфратузилма лойиҳаларига катта маблағ сарфланди.\nБир қатор лойиҳалар ҳали тугалланмаган ёки ҳали бошланмаган, лекин улардан иккитаси Ўзбекистон учун жуда муҳим — темир йўл ва янги электр узатиш линияси.\nЎзбекистон Афғонистон шимолидаги Мозори Шариф шаҳри билан темир йўл орқали боғланган. Хитой бу йўл орқали Афғонистонга аллақачон юк жўнатган, НАТО эса Ўзбекистон темир йўли орқали Европа ва Афғонистон ўртасида юк ташиш учун фойдаланган.\nИюлдан бери Президент Мирзиёев Покистон Бош вазири Имрон Хон билан икки марта учрашган ва ҳар икки сафар ҳам Мозори Шарифдан Кобул орқали Пешоваргача темир йўл линияси қурилиши кун тартибида бўлган.\nБу филиал Ўзбекистон ва бошқа Осиё вҳамда Европа мамлакатларини Араб денгизидаги Покистон портлари билан боғлаб турарди.\nБу, эҳтимол, ҳар икки йўналишда ҳам юк ташишни кўпайтиради, бу эса Ўзбекистонга транзит тўловларидан қўшимча даромад келтиради ва 2018 йилда Ўзбекистон томонидан Афғонистон чегараси яқинида қурилган Термизда улкан юк марказини қуриш харажатларини оқлайди.\nБу келажак учун лойиҳалар. Аммо ҳозирча Туркманистон ва Ўзбекистон 2001 йилдан кейин қурилган электр узатиш линиялари орқали Афғонистонга электр энергиясини экспорт қилмоқдалар ва кутилганидек, Толибон ҳукуматида маблағ етишмаяпти ва электр энергияси импортини тўлай олмаяпти.\nОсиё тараққиёт банки маълумотларига кўра, Афғонистонда ишлаб чиқарилган электр энергиясининг 73 фоизи импорт қилинади. Улардан 57 фоизини Ўзбекистон, 22 фоизини Эрон, 17 фоизини Туркманистон ва 4 фоизини Тожикистон етказиб беради.\nАфғонистон электр энергияси импортига қанча маблағ сарфлаши ҳақида ҳар хил маълумотлар бор, лекин бу йилига қарийб 300 миллион долларни ташкил қилади.\nШундай қилиб, Туркманистон Афғонистонга электр энергияси экспорти учун қарийб 51 миллион доллар, Ўзбекистон эса тахминан 171 миллион доллар олди.\nЎзбекистон мамлакатнинг Сурхон шаҳридан Кобул шимолидаги Пули-Хумригача бўлган 500 киловолтлик электр узатиш линиясининг 260 километрлик қисмини қурмоқда, бу ўзбек электр энергиясини Афғонистонга экспортини қарийб 70 фоизга оширади.\nТуркманистон электр энергияси Афғонистон шимоли-ғарбини, Ўзбекистондан эса Кобулни таъминлайди.\nЯқинда Американинг The Wall Street Journal ишбилармон газетаси Афғонистон давлат энергетика компанияси энергия импорти учун 40 миллион доллардан ошмаслиги ҳақида хабар берди, бу эса унинг Марказий Осиёдаги қўшнилари Афғонистонга электр энергиясини етказиб беришни тўхтатишига олиб келиши мумкин.


2022 йилда Россия компанияси Ўзбекистонга 14 та экзоскелет етказиб беради - Anhor\nAnhor Все посты 2022 йилда Россия компанияси Ўзбекистонга 14 та экзоскелет етказиб беради\n2022 йилда Россия компанияси Ўзбекистонга 14 та экзоскелет етказиб беради\nНижний Новгородда рўйхатга олинган «Реабилитационные технологии» MedTech-компанияси Ўзбекистон тиббий-ижтимоий хизматларни ривожлантириш агентлиги билан 14 та экзоскелет етказиб бериш бўйича шартнома имзолади. Россия инновацияларга кўмаклашиш фонди компанияга 2016 йилда «Развитие-НТИ» танлови доирасида 20 млн рубль миқдорида грант тақдим этган. Бу ҳақда rb.ru ёзади.\n«Нижний Новгород корхонасининг таклифи махсус комиссия томонидан барча эҳтимолий хорижий аналоглар орасида энг яхшиси деб тан олинди», — дея изоҳ беради фонд матбуот хизмати.\nЭкзоскелетларни етказиб бериш ишлари 2022 йилнинг биринчи ярим йиллигида бошланади.\n“Реабилитацион технологиялар” корхонаси директори Александр Емельяновнинг сўзларига кўра, Нижний Новгород областининг ҳукумати компанияга экспорт шартномасини олишга кўмаклашди.\nИшлаб чиқилган тизза модулига эга экзоскелет орқа мия жароҳатига эга одамлар даволаш муассасаларида тикланиши учун мўлжалланган. Қурилма аравачада юрадиган ногиронлиги бор кишиларда қўлланади, чунки у зинапоядан кўтарилиш ва тушишни янгидан ўрганиш имконини беради. Экзоскелетлар нейроинтерфейс ва реабилитация қўлқоплари билан жиҳозланиши мумкин.\nҚайд этиб ўтамиз, 9 август куни Шавкат Мирзиёев “Ногиронлиги бор шахсларга кўрсатиладиган тиббий-ижтимоий хизматлар сифатини янада яхшилаш бўйича чора-тадбирлар тўғрисида”ги қарорни имзолаганди. Ҳужжатга кўра, 2021-2023 йилларда Ногиронлиги бор шахсларни реабилитация қилиш ва протезлаш миллий маркази ва унинг ҳудудий марказларини 54 та экзоскелет билан, шу жумладан 2021 йилда 14 та экзоскелет билан таъминлаш режалаштирилганди.\nСеул шаҳрининг мэри Тошкентга ташриф буюради\nДавлат экология қўмитаси ҳисобрақамига Тошкентда кесилган дарахтлар учун 1,8 млрд сўм компенсация маблағи тушган


Дрон ёрдамида олинган янги туғилган оқ кит боласининг суратлари чоп этилди\n21:41 / 05.09.2016\nАвстралиялик олимлар дрон ёрдамида оқ кит боласининг ноёб суратларини олишга муваффақ бўлишди. Бу кичик жанубий силлиқ кит (Eubalaena australis) бўлиб, улар инсонга дўстона муносабатда бўлишлари билан ажралиб туришади. Шу боис улар кит овчиларининг ўлжаларига айланишган. Business Insider нашрининг маълум қилишича, ушбу ноёб жониворларнинг суратлари Австралия яқинида тасвирга олинган.\nКузатувларга кўра, китчанинг узунлиги атиги 6 метрдан иборат бўлган. Бу унинг эндигина дунёга келганидан далолат беради. Кузатув давомида унинг етти кунда 7 метргача, яъни бир кунда 14 сантиметрга ўсганига гувоҳ бўлинган.\nОқ китлар жуда камдан-кам туғилади. Олимлар Австралияда тахминан 3 минг ана шундай турдаги китлар борлиги ҳақида маълум қилишган. Жанубий китлар 15 метргача ўсиши ва 60 тоннагача оғирликка эга бўлиши мумкин.\nАвстралияда Катта барьер рифини сақлаб қолиш учун осмонга туз отишга қарор қилинди\n07:50 / 22.07.2018


07 март 2021, Тошкент вақти: 05:19\nЎзбекистон ҳукумати қишлоқ хўжалигида мажбурий меҳнатга чек қўйиб, туб ислоҳотларни бошламас экан Жаҳон банки бу мамлакатга чақа ҳам ажратмаслиги керак, дейди Cotton Campaign халқаро гуруҳи вакили Мэттю Фишер Дали:\n- Ўзбекистонда йиллардан буён давлат xизматчиларидан тортиб, талабалар, мактаб ва коллеж ўқувчилари далада ишлашга мажбурлаб қилинади. Қолаверса, коррупция чуқур илдиз отган мамлакатда маблағлар мақсадга мувофиқ ишлатилмайди. Биз Жаҳон банкини маблағлари ана шу мажбурий меҳнатга асосланган пахта саноатига йўналтирилиши мумкинлигидан хавотирдамиз, банкни Ўзбекистондаги шу лойиҳаларни молияламай туришга чақирамиз, дейди Фишер Дали.\nЖаҳон банки Ўзбекистондаги икки лойиҳани молиялашни кўриб чиқмоқда. Биринчиси, Қорақалпоғистон жанубидаги сув таъминотини яхшилаш. Иккинчиси¸ Ўзбекистонда боғдорчиликни ривожлантиришга қаратилган лойиҳадир.\nБанк шу соҳалар учун бир неча юз миллион доллар ажратиш ниятида.\nЎзбекистонда аксар аҳоли қишлоқ хўжалиги ҳисобига кун кўриши инобатга олинса¸ бу секторга халқаро тузилмалар молия ажратишининг нимаси ёмон?\nЖаҳон банки сув таъминотини яхшилаш лойиҳаларига пул ажратса¸ сувсизликдан азият чекаётган Қорақалпоғистон Республикаси ва Хоразм вилояти аҳолиси учун фойдаку, деб сўраймиз Cotton Campaign халқаро гуруҳи вакилидан:\n- Тўғри. Лекин, Жаҳон банки Ўзбекистонда фермерчиликни ривожлантириш учун аввал ҳам молия ажратган. Лекин, бу маблағлар шу фермерларга етиб бормаганди. Ўзбекистоннинг мажбурий меҳнатга асосланган қишлоқ хўжалиги туб ислоҳ қилинмас экан¸ бу соҳага молия ажратиш бефойда, дейди Cotton Campaign халқаро гуруҳи вакили Мэттю Фишер Дали.\nИнсон ҳуқуқлари фаоллари Жаҳон банки раҳбарига йўллаган хатида Ўзбекистон ўзининг қишлоқ хўжалик секторида болалар ва катталарнинг мажбурий меҳнатидан воз кечмагунича бу лойиҳани молиялашни тўхтатиб туришни банкдан сўрамоқда:\n- Жаҳон банки инсон ҳуқуқларини бузувчи секторга ҳомийлик қилиш ўрнига, Ўзбекистон ҳукуматидан мажбурий меҳнатни тўхтатишни талаб қилиши керак, - дейди Мэттю Фишер Дали.\nОзодлик радиоси Cotton Campaign гуруҳининг чақириқлари юзасидан Жаҳон банкидан муносабат сўраб мурожаат этди. Лекин, ҳануз жавоб бўлмади.


Ўзбекистон 01:57 / 24.08.2019 2931\n3 август куни Тошкентда дунёнинг 40 дан ортиқ мамлакатидан ташриф буюрган юздан зиёд энг машҳур блогерлар, фикр етакчилари, медиа-персоналлар, инфлуенсерлар (таъсир кўрсатувчилар) ва халқаро онлайн платформанинг таниқли вакиллари «World Influencers Congress» («Халқаро етакчилар конгресси») доирасида йиғилишди.\n«World Influencers Congress» - дунёнинг етакчи блогерлари, ижтимоий тармоқ учун контент яратувчилардан иборат платформа. Унда иштирок этаётган етакчиларнинг Instargram, Facebook ижтимоий тармоқларида ва Youtube видеоконтентидаги обуначилари 150 миллион бўлиб, жойлаштириладиган ҳар бир материални 10 миллиард одам кўздан кечиришига имкон беради.\nЎзбекистонга медиа вакилларнинг ташриф буюриши мамлакатимиз туризм салоҳиятини халқаро майдонда намойиш қилиш, тарихий ва бошқа сайёҳлик манзилларимизни бутун дунёдаги саёҳат қилишни хоҳловчилар эътиборига ҳавола қилишдан иборат.\nForbes журнали тадқиқотларига кўра, 18-35 ёшдагилар ўз саёҳатларини Instargram, Facebook ва Youtube платформаларидаги турли туристик видеоларни ўрганиш орқали белгилаши аниқланганини инобатга олсак, конгресс Ўзбекистонга келувчи сайёҳлар сонини ошириши эҳтимоли катта.\n«World Influencers Congress»да бош вазир ўринбосари Азиз Абдуҳакимов сўзга чиқиб, мамлакат туризм салоҳияти ва Президент Шавкат Мирзиёев ташаббуси билан қилинаётган янги ўзгаришлар ҳақида маълумот бериб ўтди.\n«Давлат раҳбарининг мамлакат очиқлиги учун қилаётган энг катта ўзгариши туристлар учун виза тизимининг осонлаштирилганида намоён бўлади. Аввало, 65 та мамлакат учун визасиз муҳитнинг жорий қилиниши ва 2020 йилнинг 1 январидан уларнинг сони яна 20 тага кўпайиши ижобий ҳодисадир.\nБундан ташқари, 77 та давлат фуқаролари олдиндан электрон виза олишлари мумкин. Яна 54 давлат учун эса вақтинча визасиз мамлакатда қолиш тизими жорий этилмоқда», - дея виза билан боғлиқ ўзгаришларни санаб ўтди Азиз Абдуҳакимов.\nШунингдек, бош вазир ўринбосари Ўзбекистонда янги rebate системасини жорий этиш режалаштирилаётганини маълум қилди. Унга кўра, мамлакат ҳақида суратга олинган хорижий компанияларнинг видеоматериалларига 300 минг АҚШ долларигача субсидия ажратиш режалаштирилган.\nКонгрессда Ахборот ва оммавий коммуникациялар агентлиги директори ўринбосари Саида Мирзиёева ҳам сўзга чиқиб, иштирокчиларга улар орқали миллионлаб одамлар янги манзиллар ҳақида маълумот олишини таъкидлаб ўтди.\n«Ўйлайманки, сизлар халқаро алоқаларни шакллантиришда энг асосий элчиларсиз. Ва ўз обуначиларингизнинг янги-янги нарсалар ҳақида маълумот олишига, турли саёҳат манзиллари кашф этишига ёрдам берасиз», - дея таъкидлади Саида Мирзиёева ўз нутқида.\nБундан ташқари, С.Мирзиёева конгресс қатнашчиларининг ташрифи Ўзбекистоннинг гўзаллиги, ноёб меҳмондўстлиги ҳақида жаҳон аҳлининг кўпроқ маълумот олишида, мамлакатнинг дунё билан боғланишида муҳим эканлиги айтиб ўтди.\nХалқаро конгресс доирасида янги “B2I” (Business2Influencer) форматидаги учрашувлар ўтказилади. Унда маҳаллий ва хорижий компаниялар вакиллари ҳамкорлик истиқболларини муҳокама қилиш ҳамда инфлуэнсерлар билан тўғридан-тўғри ҳамкорлик қилишга доир келишувларга эришиш имкониятига эга бўлади. Бу ўз маҳсулотлари, бренд ва корпоратив имижини замонавий усуллар орқали тарғиб қилишдан манфаатдор барча компаниялар учун ажойиб имкониятдир.\nКонгресс давомида медиамакон етакчилари иштирокида «Етказиб бериш муносабатларида бренд», «Саёҳат медиасида хилма-хиллик», «Энг яхшисига эришиш. Ўз платформангдан фойдалан», «Таъсир ўтказувчилар орқали маркетингни манзиллаштириш» каби 4 та мавзуда муҳокамалар ўзтказилди.\nАҳамиятлиси, ушбу ижтимоий медиа етакчилари орасида ўзбекистонлик, айни пайтда АҚШда фаолият юритаётган Ирина Шамес ҳам бор. Муҳокама давомида у Тошкентда туғилиб ўсганини ҳам таъкидлаб ўтди.\nШунингдек, бошқа медиа етакчилар ҳам мамлакат ҳақида илиқ муносабат билдиришди. «Биз оилада 11 фарзанд улғайганмиз. Ҳозир ҳам Ўзбекистонга ака-укалар бирга саёҳат қиляпмиз. Видеоларни ҳам бирга тайёрлаймиз. Мамлакат бизга ёқди. Ҳатто у ҳақидаги китоблар билан ҳам танишиб чиқдик. Дунё бўйлаб 11 ака-ука жаҳонгаштанинг Ўзбекистон ҳақидаги таассуротлари яхши», - дейди саёҳат блогерларидан бири Тҳариқ Ҳалилинтар.\nУшбу конгрессдан сўнг иштирокчилар Самарқанд, Бухоро ва Хива шаҳарларига ташриф буюриши, мамлакат ҳақида ўз йўналишларида турли материаллар тайёрлаши режалаштирилмоқда.\n23:52 / 24.02.2020 1071\n23:47 / 24.02.2020 6053


Фуқаро Озода Мадрахимова томонидан ижтимоий тармоқ каналлари орқали тарқалган видеомурожаатга муносабат - Фуқароларнинг ўзини ўзи бошқариш органлари фаолиятини мувофиқлаштириш бўйича Республика кенгаши\nФуқаро Озода Мадрахимова томонидан ижтимоий тармоқ каналлари орқали тарқалган видеомурожаатга муносабат\nФарғона вилояти Қува тумани “Толмозор” маҳалла фуқаролар йиғини Толмозор кўчасидаги рақамсиз уйда рўйхатда турувчи фуқаро Озода Мадрахимованинг яшаш шароити ҳамда уйсизлигидан норозилиги акс этган видемурожаат ижтимоий тармоқ каналларида тарқалган.\nМазкур ҳолат бўйича Қува туман маҳаллалар кенгаши Диний маърифий масалалар бўйича бош мутахассис М.Сайрамова, Қува туманидаги 12-сонли мактаб директори Ш.Ортиқова, туман Ёшлар иттифоқи бўлими ходими М.Мадаминов, туман Маънавият ва маърифат маркази бўлими ходими А.Райимжоновлар иштирокида ўрганиш олиб борилди.\nЎрганишлар жараёнида қуйидагилар аниқланди:\nФуқаро Озода Мадрахимованинг бир нафар фарзанди бор. У ҳозирда Андижон вилоятининг Марҳамат туманидаги мактабнинг 1-синфида ўқийди. Ўзи Марҳамат туманида ёлланма ишчи бўлиб ишлайди. О.Мадрахимованинг акалари Қува тумани “Толмазор” маҳалласидаги ота-онасидан қолган ернинг 4 сотих жойини ажратиб, О.Мадрахимовага қонуний расмийлаштириб беришган.\nО.Мадрахимова 2019 йил март ойидан октябрь ойига қадар “Толмазор” маҳалла фуқаролар йиғини орқали кам таъминланган оилалар учун бериладиган моддий ёрдам нафақасини олиб келган.\nИшчи гуруҳ томонидан О.Мадрахимовага фарзандини Қува туманидаги ўзи ҳоҳлаган мактабга жойлаштириш таклифи билдирилганда, у фарзандини фақат Марҳамат туманида ўқитишини айтиб, таклифни рад қилган.\nО.Мадрахимова ҳозирда Андижон вилоятининг Марҳамат туманида ижарада яшаб келмоқда. Унга тегишли буюмлар Қува туман маҳаллалар кенгаши биносида очилган реабилитация марказида сақланмоқда.\nАндижон вилоят маҳаллалар кенгаши\nАвтор: кўрсатилмаган / Манба: кўрсатилмаган / Кўришлар: 115


Катта фиқҳ энциклопедияси: ибронинг рукнлари - қабул | Azon.uz - Ахборот-таҳлилий портал\n737 22:05 02.12.2021\n23. Фақиҳларда ибро қабулга боғлиқ ёки боғлиқ эмаслиги борасида икки қараш мавжуд:\nбиринчи қараш – ибро ҳосил бўлиши учун қабулга ҳожат йўқ. Бу жумҳур (бизнинг ҳанафий мазҳабимиз фақиҳлари, ҳанбалийлар ва саҳиҳ гапга кўра шофеъийлар)нинг фикридир. Бу моликийлардан бўлган Ашҳабнинг мазҳабдаги умумий қарашига хилоф равишдаги қавли ҳам ҳисобланади. Улар “ибро – ҳақни соқит қилиш” эканига таяниб, уни қабулга мухтож эмас, деб биладилар. Зеро, талоқ, қул озод қилиш ва шуфъа ҳақи ёки қасосдан кечиш каби соқит қилишлар қабулга муҳтож бўлмайди. Шофеъийлардан Хатиб Ширбиний раҳматуллоҳи алайҳ: “Иброни соқит қилиш учун десак ҳам, мулк қилиб бериш учун десак ҳам, фарқи йўқ, мазҳабимизнинг қавли шудир” деган.\nиккинчи қараш – ибро қабулга муҳтож.\nБу моликийлардаги кучли ва шофеъийлардаги иккинчи қавлдир. Бу қараш ибро – мулкчиликни кўчириш эканига асосланган. Яъни у қарздорнинг зиммасидаги қарзни унинг ўзига мулк қилиб беришдир. Шунга кўра, ибро – ҳадя каби бўлади. Ҳадяда эса қабул шарт. Қарофий раҳматуллоҳи алайҳ айтади: “Ибро қабулга муҳтождир”, деган қараш унда миннат каттароқ бўлиши мумкинлиги сабабидан ҳам қувватланади. Саховатли, обрўли кишилар миннатдан зарар кўриб қоладилар. Шу боис эҳтиёжсиз ёки номуносиб кишиларнинг миннатидан ҳосил бўлган зарар учун шариат соҳиби уларга иброни қабул қилиш ёки рад қилиш ҳуқуқини берди. Шофеъийларнинг баъзилари мазкур ихтилофни юқорида маълум бўлганидек, ибронинг маъносига боғлиқ деб ҳисобламайди.\n24. Ибронинг қабулга эҳтиёжи бор ёки йўқлигидаги қарашларда унинг ибро ёки қарздорга қарзини “ҳадя қилиш” ибораси билан содир бўлишининг фарқи йўқ. Бизнинг ҳанафий мазҳабимиз фақиҳларининг баъзилари эса бу иккиси ўртасида фарқ борлигини айтиб: “Лафзда мулк қилиб бериш маъноси бўлгани учун унда қабулга хожат бор”, дейишган. Моликий мазҳабидаги ибро борасидаги умумийликка кўра, у қабулга муҳтожроқдир. Чунки унда мулк қилиб беришга очиқ далолат бор. Бу фикр шофеъий, ҳанбалий ва ҳанафий мазҳабимиз фақиҳлари жумҳурининг фикрига хилофдир. Сабаби улар ибро билан ҳадядан кўзланган мақсад битта деб биладилар.\nЯна шуни ҳам қўшиб қўйиш керакки, фақиҳлар орасида қабулнинг ақд мажлисига чекланиши аниқ бўлса-да, шофеъийлар қарздорнинг ўзини иброга вакил қилинган суратда қабул шу заҳоти амалга оширилиши кераклигини шарт қилдилар. Моликийлар қабул ийжобдан кеч қолиши ҳам жоизлигини очиқ айтиб ўтганлар. Қанчадир вақт қабул қилмай, сукут сақлаб, шундан кейин қабул қилса, бу жоиз бўлаверади. Қарофий раҳматуллоҳи алайҳ мазҳабларининг зоҳири шу эканини айтган.\n25. Бизнинг ҳанафий мазҳабимиз фақиҳлари қабул қилишга боғлиқ бўлмаган ибролардан сарф ва саламга ўхшаш икки тараф ҳам эвазни қабул қилиб олиши шарт этилган ақдларни истисно қилганлар. Уларда ибро қабул қилишга боғлиқ бўлади. Чунки салам ёки сарфнинг бадалидан кечиб юбориш билан зарурий бўлган қабз йўққа чиқади. Бунинг натижасида эса ақд ботил бўлади. Ақдни келишувчилардан ёлғиз бир нафари бузиши мумкин эмас. Балки у иккинчи шахснинг ҳам қабул қилишини тақозо этади. Агар у ҳам қабул қилса, қарздан халос бўлади. Борди-ю қабул қилмаса, йўқ. Бошқа қарзлар эса бундай эмас. Чунки уларда собит ақдни бузиш маъноси мавжуд эмас. Балки уларда бир тарафдан мулк қилиб бериш, яна бир тарафдан кечиб юбориш маъноси бор. Энди салам қилинган нарсани ёки сотилган товарнинг пулини ибро этишга келсак, улар қабулсиз ҳам жоиз. Чунки уларда (байнинг дурустлигидан) маълум шартни соқит қилиш йўқдир.\nКатта фиқҳ энциклопедияси Махсус Ислом Илм фиқҳ Китоб


Қизиқарли пойга ва яна бир пулли ўйинни бир умр текинга ўйнаш учун 1 июлгача бепул олиб қўйинг! - Terabayt.Uz\nҚизиқарли пойга ва яна бир пулли ўйинни бир умр текинга ўйнаш учун 1 июлгача бепул олиб қўйинг!\nТурли ўйин дўконлари ҳамда ўйин ишлаб чиқувчи ва тақдим этувчи студиялар уларни текин тарқатиш акцияларини давом эттиришмоқда. Epic Games шундай акция доирасида геймерларга иккита ўйинни бепул олиб қўйиш имконини тақдим этмоқда.\nЎҚИНГ: 2021 йилнинг 1-ярмидаги энг оммабоп ўнта ўйин (Twitter рейтинги)\nУлардан биринчиси Horizon Chase Turbo номли пойга бўлиб, классик аркада геймплейига эга. Уни ўтган асрнинг 80- ва 90-йилларидаги хитлар, хусусан, Out Run ҳамда Top Gear кабилардан илҳомланиб яратишган.\nHorizon Chase Turbo лойиҳасининг яхши жиҳатларидан бири шундаки, уни якка ҳолда ҳам, кўп фойдаланувчи режими туфайли дўстлар билан ҳам ўйнаш мумкин. Уни юклаб олиш учун мана бу ҳавола орқали Epic Games дўконининг расмий сайтига ўтасиз.\nЎҚИНГ: Мақтовли ўйин, ниҳоят, Android-қурилмаларга ҳам чиқди: бошида бепул ўйнанг!\nБепул берилаётган иккинчи ўйин – Sonic Mania эса 2D ретро-платформер ҳисобланади. Уни олиб қўйиш учун мазкур ҳавола ёрдамида виртуал дўкондаги тегишли саҳифага ўтиш лозим.\nЮқоридаги ҳар иккала ўйиннинг бепул тарқатилиш муддати 1 июлда тугайди, аммо шунгача уларни ўз ўйин кутубхонангизга қўшиб қўйсангиз, кейин исталган пайт текинга ўйнайверасиз. Айниқса, пойга ўйини – Horizon Chase Turbo дўстлар билан янада қизиқ бўлади; шунинг учун бу хабарни геймер дўстларингизга ҳам етказинг.\nЎҚИНГ: Геймер афсонавий ўйиннинг замонавий ремейкини ясади ва бу жараённи видеода кўрсатиб берди!\n#Видео ўйинлар #Видеоўйин #компютер ўйинлари #ўйин #ўйинлар #Epic Games #Horizon Chase Turbo #Sonic Mania


Ҳаёт даричаси » Учкудуқ туман ҳокимлиги расмий веб-сайти\nБош саҳифа / Туман ҳақида / Янгиликлар / Ҳаёт даричаси\n11-05-2018, 15:58, admin\nЮвуниб бўлгач артиниш учун сочиқни оларканман соат милларига кўзим тушиб додлаб юборай дедим. Ҳали 6 ҳам бўлмабди. Ўзи онамнинг одатлари шунақа ўринларидан турганларидан ҳаммани уйғотишга тушадилар. Ҳали йиғилмаган ўрнимга ҳавас билан қарарканман бир хаёлим қайтиб чўзилиб олсаммиккан ҳам деди. Аммо ёзнинг ёйилаётган қуёши хонамни қиздиришни бошлаганди. Ишхонага борай десам ҳали жуда эрта. Ошхонага кириб чой ичишга ҳам эриниб, қувватлантиришга қўйган телефонимни олдим. Уни ёқишим билан менга келган хабарни қабул қилиб олишим ҳақида тинимсиз мусиқа янграй бошлади. Аслида мен биров билан смслашмайман.Одатда компания ёки мчс хабарлари мени безовта қилиб туради. Вақтни ўтказиш учун уларни эринмай ўқий бошладим. Аммо орасидаги бир нотаниш рақамдан келган смс мени қизиқтириб қўйди. "Учрашамиз. ок”. Бундай ҳазилни менга ён атрофимдагилар қилолмаслиги аниқ. Жўнатувчи рақамда адашган ёки... Бироқ охирги "окей” қўшимчаси менга жуда таниш эди. Мен уч йил ичида зўрға унутган хотиралар яна кўз олдимда гавдалана бошлади.\nКейин югуриб ёнимга тушар, бир кило картошка учун ҳам пойи-пиёда Чорсугача келиб кетардик. Чарчоғдан оёқларимизнинг қавариши ҳам бизга ҳузур бағишларди. Зуҳра ўқиган китобини гапириб берса\n-Адабиётга шунчалик қизиқаркансиз, техникада нима қилиб юрибсиз –дердим.\n-Шу кунгача ўзим ҳайронман, энди эса хурсандман-дея чопиб кетар. Атрофдагиларнинг қарашларидан баъзан мен уялсам, - жойимиз алмашиб қолган, деб қиқирлаб куларди.


Феруза Жуманиёзова: "Мухлисларнинг ишончи учун ҳам санъатга қайтишим керак" - 20 Марта 2013 - SHERLAR.BIZ - ENG YANGI SHERLAR 2018 2019\nSHERLAR.BIZ Sheshanba, 26.10.2021, 12:33\nГлавная » 2013 » Mart » 20 » Феруза Жуманиёзова: "Мухлисларнинг ишончи учун ҳам санъатга қайтишим керак"\nФеруза Жуманиёзова: "Мухлисларнинг ишончи учун ҳам санъатга қайтишим керак"\nУнинг санъат оламида кўринмай қолгани, мана, беш йилдирки, ҳамон сирлилигича қолмоқда. Бугун эса у яна санъатга, жонажон мухлислари ҳузурига қайтди.\n— Феруза, келинг, суҳбатимиз бошиданоқ сўнгги йилларда кўринмай қолганингизга ойдинлик киритсак.\n— Аёл қайси касбда, ким бўлиб ишлашидан қатъи назар, унинг асосий ўрни оилададир. Ёши улуғ катта санъаткорларимиздан бири билан суҳбатда бўлганимда "Феруза, мен санъат, машҳурликнинг ортидан қувиб фарзанд кўрмадим. Вақт оқар дарёдек ўтар экан. Инсондан эзгу амаллари билан бир қаторда яхши фарзандлар, ибратли оила ҳам қолиши керак экан” деган эди. Шу гапларни эшитган чоғимда албатта оила қуриб, этагим тўла бола бўлади деб ният қилдим. Яхши ният — ярим мол экан, ўзим билан бир синфда ўқиган йигитга турмушга чиқдим. Аммо фарзандли бўлишим ўта оғир кечди. Кетма-кет икки фарзандим нобуд бўлганини кўпчилик мухлисларим яхши билишади. Сўнг Аллоҳ менга ўғил ато этди. Бу орада 5 йил ғизиллаб ўтиб, мухлисларимни анча соғинтириб қўйганимни ҳам сезмай қолибман.\n— Тўйингизнинг овозаси тарқамади. Матбуотда ҳам бу ҳақида айтилмади. Ё буни ўзингиз хоҳламадингизми?\n— Йўқ, нега энди? Тўйимиз Хоразмда бўлди. Тошкентга келиб деярли ҳамма таниш-билишларимни, санъаткор дўстларим, дугоналаримни тўйга айтдим. Агар тўйимни ошкор этишни истамаганимда, ҳеч кимни тўйга айтмаган бўлардим. Аммо негадир энг ишонган дўстларим, ўзимга яқин деб билган санъаткорлар тўйимда қатнашишни ўзларига эп билишмади. Тўйимга борганларга нисбатан ҳурматим янада ортди.\n— Фарзандингиз кўпроқ ўзингизга ўхшабди, унинг тарбияси билан ким шуғулланяпти?\n— Тўғриси не умидларда Яратгандан тилаб олган боламни энагага беришга юрагим бетламади, шу сабаб ҳам фарзандимни онам билан бирга парвариш қиляпмиз. Тўғрироғи, унинг тарбияси билан асосан онам шуғулланади.\n— Қайнона-қайнотангизнинг ижодингизга нисбатан муносабатлари қандай, умуман олганда, сиз келинлик вазифасини қай даражада бажара оляпсиз?\n— Қайнонам ўзимнинг ўқитувчим. Мени ўқувчилик даврларимданоқ яхши билганлари учун келин қилди. Улар ҳозир Хоразмда яшашади. Лекин ҳар сафар уларникига борганимда келинлик вазифамни адо этиб, дуоларини олиб қайтишга ҳаракат қиламан. Кўпчилик санъаткор аёлларнинг уй юмушларида уқуви йўқ деб ўйлайди. Хоразмга, қайнонамникига борганимда мени бир кўрсангиз эди. Бошимда рўмол, эгнимга уй кийимларини кийиб, хизматга киришаман (ўйланиб). Ҳозир бир воқеа эсимга тушди. Болалигимда онам тандирда нон ёпарди. Ўша вақтларда уч яшар қизча эдим. Бир куни тандирнинг атрофида ўралашиб юрганимни кўриб: "Қани бу ерга кел-чи” деб қўлимга чакични бериб ноннинг устига чиройли қилиб ургин деб топшириқ бердилар. Болалигимга бориб ҳалигини хамирнинг устига текис-нотекис қилиб урсам, қўлимга санчқини тиқиб: "Мен сенга чиройли қилиб ургин деяпман” дерди. Бешинчи синфда ўқиб юрганимда мустақил нон ёпа бошладим. Бўйим тандирга зўрға етарди. Ўшанда онам яхшиям шундай тарбия бериб уй юмушларини ҳам ўргатган экан...\n— Оилангиз ҳақида гапираётганингизда кўзингиз чақнаб кетяпти. Бахтлимисиз?\n— Агарда фақатгина "ҳа” деган жавоб бутун бахтимни ифодалаб берганда эди, "ҳа” деб қутулган бўлардим. Муҳими биз бир-биримизга ишонамиз, қўллаб-қувватлаймиз. Тўғрисини айтаман, бугун ижодга қайтишга руҳий мадад берган, ўзимга нисбатан ишончимни кучайтирган, эртанги кунга нисбатан умид чироғини ёққан ҳам турмуш ўртоғим бўлади. Биргина мисол, мен шу вақтгача компьютер, интернет у ёқда турсин, ҳатто замонавий қўл телефонларни ҳам ишлатишни билмайман. Лекин турмуш ўртоғим бўш вақтларини менга ажратиб, интернетни ўргатади. Қайси қўшиқларимни одамлар кўчириб тинглаётганини, концерт дастурларим, клипларимни интернетда қайси давлат орқали томоша қилишаётганини айтиб, кўнглимни кўтаради. Менимча, ҳақиқий оила ана шундай бўлиши керак.\n— Турмуш ўртоғингиз қайси касб эгаси?\n— Тадбиркор, муҳими маошлари яхши (кулги кўтарилди).\n— Сизни байрам билан табриклайдиганлар сони ҳам ўғлингиз дунёга келгач яна биттага кўпайибди. Турмуш ўртоғингиз бу кунда сизга қандай туҳфа тайёрлайди.\n— Мен кинофильмларда йигитларнинг қизлар учун ўз қўли билан алоҳида байрам дастурхонини тайёрлаб, стол четига шам ёқиб, севган ёрининг кўзини боғлаб, қўлидан етаклаб олиб келганини кўрганимда: "Қанийди менинг ҳаётим ҳам шундай бўлса” деб ният қилгандим. Тилакларим Яратганга етиб борган эканми, турмуш ўртоғим айни мен истагандек чиқди. Ҳар байрамда қўлидан келса-келмаса, ширинликлар, турли хил салатлар, мен яхши кўрган таомларни пиширади. Стол устида эса одатдагидек менга аталган бир дона атиргул. Ана шунинг ўзи менга ҳар қандай ҳашаматли ресторану шоҳона дастурхондан афзалроқ.\n— Бугун санъатнинг қозонида қайнамаяпсиз ва ўз-ўзидан ўтган вақт ичида томошабинга айландингиз. Хўш, кимларнинг ижодидан кўнглингиз тўляпти.\n— Ҳа, бугун ТВни жуда кўп кузатяпман. Хонандалар кўпайиб, хилма-хил қўшиқлар чиқаётгани билан сифат бироз йўқолиб бораётгандек. Айни кунларда Зиёда, Муниса Ризаева каби хонанда қизларимизнинг қўшиқларини яхши кўриб эшитяпман. Муҳими, уларнинг қўшиқларида ҳам Европа услуби, ҳам шарқона услуб бор.\n— Эртага ўзингиз санъатга қайтгач, қандай янгилик қилмоқчисиз?\n— Аввалги Феруза билан бугунгисини солиштириш жуда қийин. Бугун ичимда ғалаён кетяпти. Айтилиши керак бўлган қўшиқлар, нолаларим вулқондек отилишга тайёр турибди. Орада шунча вақт танаффус қилган бўлсам-да, мухлисларим бисёр. Уйимга меҳмонга келишади, қўнғироқ қилишади. Ана шу мухлисларнинг ишончи учун ҳам мен санъатга қайтишим керак деган фикрга келдим. Яқинда хоразмча йўналишда шўх, кўнгилга ёқадиган, ҳар қандай кишини ўйнатиб юборадиган қўшиқ тайёрладим. Насиб қилса, шу қўшиғимни Наврўз байрами арафасида мухлисларимизга ҳавола этаман.\n— Мухлисни алдамчи дейишади. Лекин сизнинг мухлисларингиз жуда содиқ чиққан кўринади.\n— Нимаси айтасиз, Марямхон исмли бир мухлисам бор. Ишонсангиз, шу қиз кўзим ёриётган вақтда ҳам туғруқхонада онам билан ёнимда турди. Бир санъаткорни яхши кўриш шунчалик бўлар ахир. Уларнинг меҳрини қайтаришга келсак, ўзим ҳам бу ҳақда жуда кўп ўйлаб қоламан. Лекин ҳар замонда уйимга келиб, опажон, сиз санъатга қайтсангиз бўлди, шунинг ўзи энг катта меҳрингиз бўлади дейишади. Демак, мен нафақат онам, фарзандим ёки ўзим учун, балки озми-кўпми, мухлисларим учун ҳам қайтишим керак. Балки аввалги машҳурлигимни қўлдан бой бергандирман. Лекин чиқмаган жондан умид, деб бекорга айтишмайди.\nФотомухбир Равшан ШОКИРОВ\nКатегория: Shou biznes olami | Просмотров: 661 | | Рейтинг: 0.0/0


Штайнмайер Тбилисига келди\n14 май 2021, Тошкент вақти: 15:34\nГермания ташқи ишлар вазири Франк-Вальтер Штайнмайер Грузиянинг айирмачи ҳудудларидаги вазиятни муҳокама этиш мақсадида Тбилисига сафар қилди.\nГермания расмийси Батуми шаҳрида Грузия президенти Михаил Саакашвили билан учрашиб, музокаралар ўтказади. Жума куни эса Штайнмайер Абхазия расмийлари билан учрашишни режалаштирган.\nГермания расмийсининг бу учрашувлар чоғида зўравонликлардан воз кечиш, грузиялик қочқинларни Абхазияга қайтариш ва минтақага хорижий кўмак ташкилотларини жалб қилишдан иборат уч босқичли тинчлик режасини тақдим этиши кутилмоқда. Грузиядан сўнг Германия ташқи ишлар вазири Москвага йўл олади.


UFC чемпиони Тошкентда: Ҳабиб ўзбек спортчиларига қимматли маслаҳатлар берди - 2 Декабря 2020 - Блог - WWW.SHERLAR.ORG - SMS SHERLAR, SEVGI SHERLARI, YANGI\nГлавная » 2020 » Декабрь » 2 » UFC чемпиони Тошкентда: Ҳабиб ўзбек спортчиларига қимматли маслаҳатлар берди\nТаниқли спортчи даставвал МОҚ музейини томоша қилиб, ўзбек спортининг шонли тарихи билан танишди.\nШундан сўнг меҳмон иштирокида матбуот анжумани бўлиб ўтди.\n– Аралаш жанг санъатида бўлажак баҳсга тайёргарлик кўришдаги энг яхши йўл – спарринг жангларини тўғри ташкил қилиш. Бунда керак бўладиган барча қўшимча инвентарлар, спарринг рақибни тўғри танлаш катта аҳамиятга эга. Боиси, бу бўлажак жанг аввалида жароҳат олмаслик каби салбий жиҳатларнинг олдини олади. Шунингдек, унгача бўладиган воқеликларда ҳам ўзини бошқара олиш муҳим аҳамиятга эга. Катта жанглар олдидан ОАВ ва бошқа томонлардан ташқи босим бўлади. Бунда тўғри йўл танлай олиш ўта муҳим.\n– Албатта, бизда бу борада катта режа бор. Пандемия сабаб бир қатор режаларимиз амалга ошмаяпти. Яна бир бор айтиб ўтишим мумкин, Ўзбекистонда аралаш жанг санъати ривожи учун катта имконият бор. Ҳар қандай спортчи жанг қилишни орзу қиладиган улкан спорт аренаси, ҳукуматнинг қўллаб-қувватлаши ва бошқа бир қатор омиллар етарли. Эпидемиологик вазият яхшиланса, албатта, биз мухлислар учун бундай кечаларни ташкил қиламиз.\n– ММАни Олимпия ўйинлари дастурига киритиш бўйича қандай иш олиб бориляпти?\n– Жанговар самбо бўйича икки карра жаҳон чемпиони ҳисобланасиз. Ушбу спорт тури билан шуғулланадиган атлетлар учун қандай маслаҳат берган бўлар эдингиз?\n– Жанговар самбо аралаш жанг санъатига энг яқин спорт ҳисобланади. Ўзим мисолимда айтадиган бўлсам, ушбу спорт ММАга ўтишимга трамплин вазифасини ўтаб берган. Доғистондан бу йил 2 самбочимиз жаҳон чемпиони бўлди. Аввало, ҳар қандай ҳолатда ҳам кучли рақиблар билан машғулот ўташ катта фойда беради. Фурсатдан фойдаланиб, сизларни ҳам Доғистонга таклиф қиламиз.\n– Терма жамоа вакиллари учун тартиб-интизом ва кун тартиби қандай аҳамиятга эга? (Илиас Илиадис, дзюдо бўйича Ўзбекистон терма жамоаси бош мураббийи)\n– Аввало, ўз вақтида ухлаш жуда катта аҳамиятга эга. Интизом эса мақсадга қараб келади. Агар ўз мақсадинг йўлида астойдил ҳаракатда бўлсанг, интизомга қаттиқ риоя қиласан. Енгил қарасанг, машғулотларни ўтказиб юборишингга тўғри келади. Чемпионликни мақсад қилдингми, бошқа нарсаларга чалғимасдан, фақат шунга интилишинг керак. Шундай мақсад қўйдингми, жароҳат, кези келганда, қоқилишлар бўлади. Буларни мардона енгиб ўтиш ким эканлигингни кўрсатади.\n– Охирги Олимпиада ва жаҳон чемпионатларида боксчиларингиз иштирокини алоҳида кузатиб бордим. Екатеринбургдаги ЖЧда Баҳодир Жалолов, Олимпиадада енгил вазндаги йигитларингиз иштироки ёққан. Умуман, ўзбекистонлик кўплаб яхши спортчилар борлигидан хабарим бор. Спортчи учун қулай шароит яратиб берилса, янги номлар чиқиб келаверади. Ўйлайманки, бу борада мамлакатингизда яхшигина имкониятлар бор. Яқин келажакда янада номдор спортчилар етишиб чиқишига ишонаман.\nКатегория: KUN YANGILIKLARI / ЯНГИЛИКЛАР / ХАБАРЛАР / HABARLAR / UZBEKISTAN 24 | Просмотров: 21 | Добавил: sherlarorg | Теги: #новости, #news, #habarlar, #ahborot, #xabarlar, #uznews, #Yangiliklar, #newsuz, #Yangilik | Рейтинг: 0.0/0


Кўҳна шаҳарда қардош меҳмонлар — Teletype\nМазкур хизмат сафари доирасида делегатлар Бухоро вилоятида бўлиб, кўҳна шаҳардаги Давлат хизматлари агентлиги бошқармаси ва Давлат хизматлари марказида кўрсатилаётган хизматлар сифати ҳамда яратилган шарт-шароитлар билан танишишди.\nМеҳмонлар марказ билан танишар экан, ташриф буюрувчиларга қулай бўлиши учун залда ўрнатилган йўл кўрсатгичлар, ахборот дисплейлари, ҳар бир мурожатчини вақтини тежашга ва тўғри йўналтиришга хизмат қилаётган ёрдамчилар ҳамда инфокиосклар уларни диққатини тортди.\n— Марказда яратилган шароитлар менда катта таассурот қолдирди, —дейди делегация раҳбари Улви Меҳдиев. — Бу ерда барча нарсалар пухта ўйланган. Кўрсатилаётган давлат хизматларининг электронлаштирилгани фуқаролар учун қулай бўлиб, вақтларини тежашга ва уйларида турган ҳолда давлат хизматларидан фойдаланишларига имкон яратаяпти. Мақсадимиз ўзаро тажриба алмашиб, фуқароларга қисқа муддатда давлат хизматларини кўрсатиш сифатини янги босқичга олиб чиқиш.\nШунингдек, меҳмонлар марказдаги эски ҳайдовчилик гувоҳномасини янги намунадагисига алмаштириш, биометрик пасспорт олиш, ФҲДЁ ва нотариат органлари хизматидан фойдаланиш хоналари билан танишиб, мазкур тажриба фуқароларга янада қулайлик яратишини алоҳида таъкидлади.


Андижонликларнинг ташаббуслари қанот ёзмоқда\nОлий Мажлис Қонунчилик палатаси Спикери ўринбосари, OʻzLiDeP фракцияси раҳбари Актам Хаитов бошчилигидаги бир гуруҳ депутатлар ва партия фаолларидан иборат ишчи гуруҳ Андижонда бўлиб, томорқа эгаларининг фаолиятини, тадбиркору фермерларга карантин вақтида яратилаётган имконият ва шарт-шароитларни ўргандилар. Мулоқотлар давомида кам таъминланган, эҳтиёжманд...\nИрғайни яна қизил ҳам дейишади. У бутасимон дарахт, шифобахш ва ноём турга мансуб бўлиб, асосан мамлакатимизнинг тоғли ва салқин ҳудудларида ўсади. Бу дарахт жуда сувсеварлиги билан бирга шароитга мослашсагина мўл ҳосил беради. Аслида унинг инжиқлиги ҳам мана шунда. Уй шароитига...\nАграр соҳани барқарор ривожлантиришда фан, таълим ва ишлаб чиқариш интеграцияси қандай роль ўйнайди?\nТошкент давлат аграр университетида профессор-ўқитувчи ва ёш олимларнинг III онлайн илмий-амалий конференция бўлиб ўтди. Мазкур анжуман “Аграр соҳани барқарор ривожлантиришда фан, таълим ва ишлаб чиқариш интеграцияси“ мавзусига бағишланди. Зеро, бу йўналиш “Илм-маърифат ва рақамли иқтисодиётни ривожлантириш йили“ мазмун-моҳиятига ҳам тўла...\n“Томорқа ер эгаларини қўллаб-қувватлаш ва аҳоли бандлигини таъминлаш бўйича қўшимча чора-тадбирлар тўғрисида” Президент қарори қабул қилинди. Бу ҳақда "Ҳуқуқий ахборот" канали хабар берди.\nИқлим ўзгаришининг олдини олиш учун нималар қилиш керак?\nЕр сайёрасида умумий ҳароратнинг кўтарилиши атроф муҳитнинг, айниқса атмосфера ҳавосининг зарарланганлигини кўрсатувчи асосий кўрсаткичлардан биридир. Атмосфера ҳавоси таркибида қатор зарарли моддалар миқдорининг кўпайиши нафақат ҳароратнинг, балки сайёрамизнинг барча минтақаларининг иқлими ўзгаришига олиб келмоқда.\nФВВ : Тошқиндан зарарланган ҳудуддаги 80 гектар томорқага экин экилди\nБугун Сирдарё вилоятининг тошқиндан зарарланган ҳудудларининг аста-секинлик билан қайта тикланаётганининг гувоҳ бўлишимиз мумкин. Ҳукумат комиссияси томонидан кўрилаётган чораларнинг самараси кундан-кунга кенгайиб бормоқда. Аввалги хабарларимизда қайд этганимиздек, олиб борилаётган ушбу тадбирлар Фавқулодда вазиятлар вазирлиги томонидан мувофиқлаштирилиб борилмоқда дейилади ФВВ матбуот хизмати...\nВоҳада май ойининг бошида тарвуз пишган бўлса, эндиликда қовун ҳам пишди.\nБоёвутда бориш-келиши билан 80 километрлик масофани велоаравада босиб ўтадиган биринчи гуруҳ ногирони бор\nБоёвут шаҳарчаси ва Гулистон шаҳрини тахминан 40 километрлик йўл боғлаб туради. Ана шу йўлларда юриб қолсангиз (албатта, ҳозирги карантин вақтида эмас) тинимсиз ҳаракатланаётган автоуловлар орасида қўш аравали велосипед ҳайдовчисига ҳам кўзингиз тушиши мумкин. Биласизми, у ана шу масофани аравачали велосипедида...\nКартошкачилик кластерлари ва кооперацияларига асос солинади\nЮртимизда коронавирус пандемияси келтириб чиқараётган инқирозга қарши курашиш шароитида аҳоли томорқаларидан самарали фойдаланишни ташкил қилиш, томорқалардан йилига икки-уч маротабагача ҳосил олиш учун катта имкониятлар бор. Зеро, мамлакатимизда аҳолини озиқ-овқат ва қишлоқ хўжалиги маҳсулотлари билан узлуксиз таъминлаш тизими самарали йўлга қўйилган.\nУргут туманида уддабурон тадбиркорлар кўпчиликни ташкил этади. Улар нафақат ишлаб чиқариш ёки савдо-сотиқнинг, балки деҳқончиликнинг ҳам ҳадисини олишган.\n“Қизил” ҳудуд нимаси билан ажралиб туради? Сақланиб қолаётган чекловлар маълум бўлди\nАввалроқ, Ўзбекистон Республика махсус комиссияси ҳудудларни коронавирус тарқалганлик даражасига қараб 3 та ҳудудга бўлиб чиққани ҳақида хабар берган эдик.\n8 майдан Навоий, Жиззах ва Қашқадарёда қайси фаолият турлари тикланиши маълум бўлди\nХалқим деб, юртим деб ёниб яшаётган депутат саховат билан ҳамнафас\nБугунги синовли кунлар барчани бирдек синаётгани ҳар қадамда кузатиляпти. Яхшиликнинг парвозини юксакларга кўтараётганлар сафи кундан кун кўпайиб бормоқда. Бугун кечагидан фарқли ўлароқ саховатпешалик, инсонийлик, диёнат, оқибат сингари хайрли тадбирлар энг юқори чўққига кўтарилаётир.\nShowing 61-78 of 354 items.


76 ёшли фуқаро турмуш ўртоғи билан ажрашишга ариза берди\n22:44 / 07.06.2018 19336\nСурхондарё вилоятида яшовчи 76 ёшли фуқаро А.А. аёли билан ажратишни сўраб фуқаролик ишлари бўйича Денов туманлараро судига мурожаат этди. Суд никоҳни ажратишни рад этди, дейилади nor.uz сайтида.\n“Мен М.С. билан 1981 йилда турмуш қуриб, 1985 йилгача бирга яшадим. Орада бир нафар фарзандимиз бор, 1989 йилда туғилган. Ҳозирги пайтда у ўз оиласи билан яшаяпти. Хотиним 1991 йилда уйдан бутунлай кетиб қолган ва бошқа киши билан турмуш қуриб, у оиласидан ҳам бир нафар фарзанди бор, у ҳам вояга етган.\n1991 йилдан бери ёлғиз яшайман. Бу ҳақда мен судга ёзиб берганман. Лекин ушбу ишни 2018 йил май ойида кўриб чиққан суд мен келтирилган важларни инобатга олмади. Суд бундай ҳолда тарафларнинг оилавий муносабатдаги келишмовчиликларни бартараф этса бўладиган ҳолат деб ҳисоблайди”, - дейди у.\nОтахоннинг сўзларига кўра, ҳозирги кунда унинг икки кўзи ҳам операция қилинган ва бир кўзи умуман кўрмай қолган. "М.С. билан оиламиз бузилганига 27 йил бўлди ва у билан бирга яшаш ниятим йўқ”, - деган А.А.\nУшбу масала бўйича А.А. яшайдиган маҳалла раиси билан боғланилганда у А.А. ҳақиқатан ҳам 27 йилдан бери ёлғиз яшашини айтган.\nБожхоначиларнинг «погони»ни юлиб олган шахсга суд ҳукми ўқилди


“Туркиядан Навоийга қайтганимизга пушаймонмиз…” « Ўзбекистон Халқ Ҳаракати\n“Туркиядан Навоийга қайтганимизга пушаймонмиз…”\n14 January 2019 - 22:19\nБи-Би-Си радиосининг хабар беришича, Туркияда муҳожирликда юрган Умировлар оиласи Ўзбекистонга қайтганидан пушаймон эканлигини айтишмоқда. Садирбек Умиров оиласи билан 2018 йилнинг июль ойида Президент Мирзиёев ваъдаларига ишониб ортга қайтган. Бироқ Навоий вилоятида уни конституцион тузумга тажовуз қилишда айблашмоқда.\n“Турмуш ўртоғим чиқиб кетишидан бир неча ой ўтиб, уни танийдиган одамларга қаттиқ қийноқ қўллаб қарши кўрсатмалар ёзиб олишган. Шундан сўнг эрим Ўзбекистонга келмади. Бизни ҳам 2015 йилда ўзи яшаётган Туркияга чақириб олди”, дейди унинг рафиқаси Дилрабо Умирова.\n“Эримга нисбатан қўйилган айб, қуруқ туҳмат. Айблар 2009 йили гувоҳларни электр токи каби даҳшатли нарсалар билан қинашганидан сўнг қўйилган. Судда иштирок этган гувоҳлар ўша вақти қийноқларга тутилганини ва мажбур бўлганини айтишди, бироқ судя нимага бу сафар ҳам кўрсатмаларга қўл қўйиб бериб, энди судда бошқача гапиряпсизлар, деб инобатга олмаяпти”, дейди Дилрабо Умирова.\n“Ёлғон кўрсатмалардан чарчадик, бу қачонгача давом этади”, дейди у.\n“Хўжайиним Туркияда автасалонда ишлар эди. Ўзбекистонга келиб, 6 ойдан бери ҳеч қаерда ишламайди. Моддий иқтисодий жиҳатдан ўта танг аҳволда бўлиб қолганмиз. 6 ойдан бери уй қамоғида, ҳамма нарсадан хўжайинимни чеклаб қўйишган. Ҳар томонлама сиқув остидамиз”.\n“Тўғриси, биз келганимизга жуда ҳам пушаймон бўлдик. Чунки болаларимиз тинчгина мактабда ўқиб юрган эди. Хўжайиним тинчгина ишлаб юрган эди. Бундан кейин қандайдир ўзгариш бўлишига кўзим етмаяпти. Бизнинг вилоятимизга Президент қўллаган сиёсат етиб келмаганини гувоҳи бўлдим. Президентнинг нутқларини эшитиб, умид билан келган эдик”, дейди Навоий вилоятидан Дилрабо Умирова.


Россия мигрантларни қонунийлаштириш ҳаракатида\nБасира Россия Давлат думаси 17 март куни “Россия Федерациясида хорижий фуқаролар ва фуқаролиги бўлмаган шахсларни миграция рўйхатидан ўтказиш тўғрисида”ги янги қонун лойиҳасини биринчи ўқишда қабул қилган эди.\nКузатувчиларнинг фикрича, ушбу қонун қабул қилиниши Россиядаги миллионлаб мардикорларнинг бир муаммоси – рўйхатдан ўтиш ташвишини камайтириши мумкин.\nБироқ Россиядаги мардикорлар хурсанд бўлишига ҳали вақт эрталигини айтаётганлар ҳам бор. Чунки охир-оқибат қонун қай кўриниш касб этишини айтиш қийин. Шу кунларда қонун лойиҳасини иккинчи ўқишда муҳокама қилиш кутилмоқда.\nМосквадаги “Миграция ва ҳуқуқ” ташкилоти раҳбари Гавҳар Жўраеванинг таъкидлашича, мигрантларни легаллаштиришни осонлаштириш учун рўйхатга олиш тартибини ўзгартириш керак.\n“Менимча, бунга анча кучли қаршилик кўрсатилади. Чунки рўйхатга олиш тартибининг ўзгаришини истамайдиганлар жуда кўп. Уларнинг бир қисми ноқонуний мигрант кучидан фойда кўраётган қурилиш фирмалари, иккинчиси эса миллатчи кучлардир. Жамиятда ксенофобия тобора кучайиб кетаётгани ҳеч кимга сир эмас. Давлат думасининг шундай кайфиятдаги депутатлари қонун лойиҳасига қарши чиқади”, - дейди Г.Жўраева.\nРоссия ички ишлар вазири лавозимини бажарувчи Александр Чекалин Давлат думасида март ойида қилган чиқишида мигрантлар орасида экстремистлар ҳам учраб туришини айтиб: “Нолегал миграция билан террористик, экстремистик ташкилотлар фаолияти чамбарчас боғлиқ. Улар исталган мамлакатда пул учун жанг қиладиганларни мигрантлар орасидан ёллаб, ўқитади”, - деган эди.\nДавлат думаси депутати, Либерал демократик партия етакчиси Владимир Жириновский бунга ўзига хос жавоб қайтарганди.\n“Жиноятчилар аллақачон келиб бўлган, ўғирлаш мумкин бўлган ҳамма нарсани ўғирлаб, аллақачон учинчи давлатга кетган. Ҳозир одамлар Россияга миллий, диний қарашларидан келиб чиқиб келмоқчи. Оддий ишсизлар келмоқчи”, - деганди В.Жириновский.\nРоссияда расмий рўйхатдан ўтмаган мигрант ишчилар сони 10 миллиондан ортиқ экани айтилади. Шу боис, мазкур қонуннинг қабул қилиниши мигрантларнинг умумий миқдорини аниқлашга, уларнинг солиқ тўлашларига олиб келади.\nРоссия Федерал миграция хизмати раҳбари Константин Ромодановский маълумотига кўра, бугун ноқонуний миграциядан давлат йилига 200 миллиард рублдан ортиқ зарар кўрмоқда.\nКузатувчилар фикрича, агарда Россия Давлат думаси янги қонунни қабул қилса, мамлакатда нолегал мардикорлар сони кескин камайиши мумкин.\nЗеро, қонун лойиҳасига кўра, МДҲ мамлакатлари, шу жумладан, Ўзбекистон фуқаролари ҳам 3 ойга рўйхатдан ўтиш учун ҳужжат тайёрлашга вақт ва пул сарфлаб ўтирмайди.\n“Миграция ва ҳуқуқ” ташкилоти раҳбари Гавҳар Жўраева мазкур қонун қабул қилиниши МДҲдан тирикчилик учун келиб, Россияда ҳуқуқсиз юрган фуқароларнинг ҳуқуқлари оз бўлса-да, ҳимояланишига умид қилмоқда.


Португалияда самолёт эр-хотин жанжали туфайли фавқулодда қўнишга мажбур бўлди\n14:33 / 10.07.2017\nБританиянинг Jet2.com авиакомпанияси самолёти Португалияда фавқулодда қўнишга мажбур бўлди. Бу эр-хотиннинг бортдаги жанжали туфайли юз берган, деб ёзмоқда Daily Star газетаси.\nҲодиса Лондондан Испаниянинг Гран-Канария оролига парвоз қилаётган рейсда пайшанба, 6 июль куни содир бўлди. Полина Гордон ва Рональд Вилле аввалига бир-бирлари билан оғзаки тортишишган, кейин эса жанжал қўл ва оёқларни ишлатган ҳолда давом этган.\nНатижада борткузатувчилар уларни тинчлантириш учун куч қўллашга мажбур бўлишди. Лайнер Португалиянинг Фару аэропортига фавқулодда қўнди, у ерда эр-хотин ҳуқуқни муҳофаза қилиш идораларига топширилди. Шундан сўнг ҳаво кемаси Испанияга учиб кетган. Фавқулодда ҳолат сабаб рейс тахминан бир ярим соатга ушланиб қолди.\nПортугалия самолёт Jet2.com


ЎзА - Риштон кулолчилиги дунёни ҳайратга солмоқда\nРиштон кулолчилиги дунёни ҳайратга солмоқда\nҚўқон шаҳрида бўлиб ўтадиган халқаро ҳунармандчилик фестивалида Риштон кулолчилик мактабининг вакиллари ҳам ўз маҳсулотларини намойиш этади.\nФарғонага келган хорижлик сайёҳ ёки меҳмон албатта Риштон туманига ташриф буюради. Чунки бу ернинг уста ҳунармандлари томонидан тайёрланаётган кулолчилик маҳсулотлари ҳар қандай кишини мафтун этади.\nРиштон – Буюк Ипак йўлида ташкил топган, Фарғона водийсининг энг қадимий шаҳарларидан бири. Қадим замонлардан Марказий Осиёдаги энг йирик ажойиб сирланган сопол буюмлар маркази ҳисобланади. Шаҳар номи жойлашув жойига кўра, кулол тупроғи қизил гил – қизил рангга эга бўлиб, қадимий сўғд “Раш” (“Руш”, “Руши”) – “қизил ер” сўзидан пайдо бўлган.\nЎрта асрларда бир томондан Хитой ва Ҳиндистон, бошқа томондан Эрон ва Яқин Шарқ карвон йўллари чорраҳасида жойлашган Риштон тез суръатларда ривожланиб, Буюк Ипак йўлидаги асосий тўхташ жойи ҳамда савдо-сотиқнинг асосий марказига айланган. Кейинчалик бу ерда жоме масжиди қурилган. Шаҳарда кулолчилик: Дахбед, Чиннигарон, Кўзагарон, Кулолон маҳаллалари жойлашган.\nXIV асрда кўплаб кулоллар Амир Темур ва авлодларининг буюк қурилиш лойиҳаларида иштирок этиш учун Самарқанд шаҳрига кўчиб келишларига тўғри келган. Бироқ, Темурийлар сулоласининг таназзулга учраши билан, Риштон ҳам инқирозга учради.\nXVIII асрдан бошлаб Риштон (Рушдон, Рошидон) шаҳри аста-секин қайта тикланган ва XIX аср ўрталарида ҳудуддаги сирланган идишларни ишлаб чиқариш бўйича йирик марказ номини қайтадан қайтариб олган.\nРиштонда ўрта асрларда йўқолиб кетган ганч – чинни ишлаб чиқариш техникасини XVIII асрда қайта тиклаган ака-ука Абду Жалол (“Уста Абдужалол”, “Уста Жалил”) ва Абдужамил (“Уста Абдужамил”, “Уста Кури”) ўз ишларининг буюк усталари ҳисобланган. Кулоллар чинни ишлаб чиқариш усулини Кашғар ва Эрон давлатларидан олиб келган. Уларнинг шогирди Калли Абдулло (“Кал Абдулло”) лақаби остидаги – чинни мутахассиси Абдулла Кулол (1797-1872) оқибатда Риштоннинг барча кулоллари учун Уста-оқсоқол бўлиб етишган.\nXIX аср бошларида Риштоннинг кулол маҳсулотлари нафақат Фарғона водийсида балки бутун Марказий Осиё бўйича юқори талабга эга бўлган. Шаҳар 300 тадан ортиқ киши ишлайдиган 100 га яқин кулол устахоналарини ўз ичига олган. Ушбу даврда Қўқон хонлиги ва Шарқий Туркистон ҳунармандлари билан узвий алоқалар ўрнатилган.\nXIX асрнинг 70-йилларида уста Абдулла-Калли бошчилигида Риштон ҳунармандлари билан биргаликда Қўқонда Саид Муҳаммад Худоёрхоннинг саройи – Ўрдани безаги билан шуғулланган. Уларнинг санъати Қўқон хонлиги ҳукмдори томонидан юқори баҳоланган. Худоёрхон фармойиши билан саройнинг жанубий қаноти томонида “куфи” ёзуви туширилган.\nТахминан худди шу даврнинг ўзида Худоёрхон Рушдонда “Боғи Хон” номи билан машҳур бўлган ўзининг қароргоҳини қурган бўлиб, у тез-тез шу ерда тўхтаб, шаҳарнинг барча кулоллари учун базм уюштирар эди.\nРиштон буюмлари, миниатюралари жаҳондаги санъат шайдолари орасида ҳам катта шуҳрат қозонган. Ҳеч бир ҳудуднинг кулолчилик намуналарига ўхшамайдиган бу санъат асарлари АҚШ, Буюк Британия, Франция, Польша, Швеция, Ироқ, Эрон, Миср каби мамлакатларда бўлиб ўтган халқаро кўргазма ва ярмаркаларда намойиш қилиниши ва жаҳон оммаси эътирофига сазовор бўлиши Риштон кулолларининг истеъдодидан далолат беради.\nРиштонлик кулоллар томонидан тайёрланган маҳсулотлар ўзининг дизайни, табиий ранги ва қалампир нусхали нақшларга бойлиги билан ажралиб туради. Бухоро, Самарқанд, Хоразм каби шаҳарлардаги дўконларда савдога қўйилган Риштон кулолчилик буюмлари ва миниатюралари чет эллик сайёҳлар қизиқишини тортаётгани бу санъат намуналарига бўлган талабни кундан-кун оширмоқда. Риштондаги қайси бир кулолнинг устахонасида бўлманг, барчаси қўли-қўлига тегмай ишлаётганини кўрасиз.\nСўнгги йилларда Риштон кулолчилик мактаби янада ривожланди. Уста Иброҳимжон Комилов, Бобожон Нишонов, Ҳакимжон Сатторов, Рустамжон Усмонов, Алишер Назиров, Шарофиддин Юсупов, Тоҳиржон Ҳайдаров сингари машҳур кулоллар яратган маҳсулотлар барчани ҳайратга солиб келмоқда.\nРиштонлик Рустам Усмонов биринчи авлод кулолларига мансуб. У риштонлик усталар ичида профессионал санъат таълимини олган ягона устадир. Р. Усмонов 1980 йилда Тошкент театр ва рассомчилик институтини (саноат графикаси бўлими) тамомлаган. Кейин Риштонга қайтиб, кулолчилик билан астойдил шуғуллана бошлаган, Риштоннинг энг яхши усталари Ҳакимжон Сатторов ва Иброҳим Комиловдан ҳунар сирларини ўрганган.\nАлишер Назиров ҳам машҳур кулоллардан бири. 12 ёшидан ушбу сермашаққат кулолчилик ҳунарини ўрганишни бошлаган, барча босқичларни босиб ўтган. Кўплаб яхши бошланмалар унинг номи билан боғлиқ. Риштон кулолчилик заводида бош рассом бўлиб ишлаган, Японияда малака ошириб, хорижий кўргазмаларда иштирок этган, “Ташаббус” танловида ҳунармандчилик йўналишида илк ғолиблардан бўлган.\nУста яратган лаган, шокоса, кўзача, хум, мевадон, қанддон каби сопол буюмлардаги услуб ва ранглар жозибасини кўриб, унинг ўз касбининг моҳир устаси эканига амин бўласиз.1998 йил Риштонда ёш кулол-усталар таёрлаш мактабини очди ва ҳозирги кунгача маҳоратли кулоллар тайёрлашда ўз ҳиссасини қўшиб келмоқда.\nАлишер Назиров ҳар доим иш устида – ҳеч қачон янги технологияларни ўрганишдан тўхтамасдан, доимо ўз устида ишлаб келади. Унинг асарлари Ўзбекистон, Россия, Япония, Франция, Буюк Британия, Германия ва кўплаб Европа, Осиё ва Америка музей коллекцияларини безаб турибди.


Энергетика вазирлиги нима учун турли автомобилларга ёнилғи қуйиш шохобчаларида бензин бир нархда сотилмаслиги, олиб кирилаётган бензин партияси эса маҳаллий бензиндан баъзида арзонроқ бўлиши мумкинлигига оид тушунтириш берди.\nҚайд этилишича, жорий йилнинг 4 апрел куни президентнинг «Нефт-газ тармоғининг молиявий барқарорлигини ошириш бўйича биринчи навбатдаги чора-тадбирлар тўғрисида»ги қарори қабул қилинган. Унга кўра, Ўзбекистонда 2020 йил 1 майдан бошлаб турли маркадаги бензин ва дизел ёнилғиси чакана нархларини давлат томонидан тартибга солиш бекор қилинган, эндиликда улар биржа орқали сотилмоқда.\nТаъкидланишича, жорий йилнинг 1 май кунидан бошлаб хўжалик юритувчи субъектлар, жумладан АЁҚШлар бензинни биржа савдолари орқали сотиб олмоқда, бензин нархлари турли автомобилларга ёнилғи қуйиш шохобчаларида фарқ қилиши мумкин, чунки бу у ҳар бир АЁҚШ томонидан қанчага сотиб олинганига боғлиқ.\n“Шу тариқа, бензин нархининг шаклланиши Энергетика вазирлиги ёки бошқа давлат тузилмаларига эмас, балки ишлаб чиқарувчи (маълум бир нефтни қайта ишлаш заводи)нинг бошланғич баҳоси, таклиф (биржа савдоларига қанча бензин қўйилган) ва унга бўлган талаб (харидорлар қанча сотиб олиши)га боғлиқ.\nҚарор қабул қилинмасдан олдин Ўзбекистонда турли маркадаги бензин ва дизел ёнилғиси чакана нархлари давлат томонидан тартибга солинар эди. 1 майдан бошлаб, яъни мазкур бозор механизми жорий этилгандан буён ўтган ярим йилдан ортиқ вақтдан бери маҳаллий нефтни қайта ишлаш заводлари автомобил бензинини фақат биржа савдолари орқали сотмоқда.\nИмпорт қилинган бензин партиялари ҳам савдолар орқали сотилади ва бундай бензин Ўзбекистонга олиб кирилиб, ҳақиқатдан ҳам савдоларга анча паст нархда қўйилиши мумкин. АЁҚШлар бундай бензинни бу партия тугамагунча сотиши мумкин. Бу ерда гап бир марталик етказиб бериш ва импорт қилинаётган бензин етказиб берувчининг ҳар бир партияга оид келишуви тўғрисида бормоқда. Бу бозор муносабатларидан далолатдир, бунда худди шу АЁҚШ томонидан қандай бензин қандай нархда сотилиши фақат биржага боғлиқ бўлади”, - дейилади вазирлик изоҳида.\nМаълум қилинишича, бензин ва дизел ёнилғисини сотишнинг бозор механизми нефтни қайта ишлаш заводлари ва АЁҚШларга соғлом рақобат шароитида фаолият юритиш имкон беради. Таъкидланганидек, ҳозирги вақтда бензин нархининг ошиши ёки камайиши маълум бир талаб ва таклифга боғлиқ. Бозор механизми жорий этилганидан сўнг, 3 майнинг ўзидаёқ «Ўзбекистон Республика товар-хом ашё биржаси» АЖда ўтказилган савдолар савдога қўйилган бензин нархи тушганини кўрсатган.\n«Биржа савдоларида «Ўзбекнефтгаз» АЖ нефт базалари, автомобилга ёнилғи қуйиш шохобчалари ва ўз эҳтиёжи учун бензин сотиб олувчи юридик шахслар иштирок этади. Савдолар эркин, шаффоф ва барча тоифадаги харид қилувчилар учун тенг шароитда ўтказилади.\nБензин сотишнинг бозор механизми жорий этилиши мазкур жараённинг шаффофлигини кучайтирди», - дейилади маълумотда.


Среда Октябрь 30th, 2013, Posted in&nbspБез рубрики Нет комментариев.\nМактабимизнинг 11-синф ўқувчилари ўртасида Қорасув тумани миқёсида яқинда ноябрь ойида бўлиб ўтадиган олимпиадага қизғин тайёргарлик кўриляпти. Ўқувчиларимиз бир неча олимпиада ғолибларини етиштириб чиқарган жонажон мактаби шаънини сақлаб қолишни ўз олдиларига мақсад қилиб қўйишган.\nШу боис бугунги кунда барча фанлардан “аъло” баҳоларга ўқиётган ўқувчилар танлаб олиниб, уларга тайёргарлик кўришларида устозлари яқиндан ёрдам беришмоқда. Олимпиада “Қирғиз тили ва адабиёти”, “Ўзбек тили ва адабиёти”, “Рус тили ва адабиёти”,\n“ Алгебра” , “ Геометрия”, “Физика”, “Химия”, “Биология” ва “Қирғизистон тарихи” фанларидан бўлиб ўтади. Бу фанларнинг ҳар бири бўйича кучли билимга эга ўқувчилар жалб қилинган.\n– Биз бу олимпиадада албатта биринчи ўринни эгаллаб, вилоят, республика мусобақаларига йўлланма олишга ҳаракат қиламиз ва бунга интиламиз.\nУстозларимизнинг ишончини қозониш, улар берган билимларини аъло даражада намойиш этиш ва мактабимиз номини кўкларга кўтариш ҳамда мавқеини ошириш олдимизга қўйилган муқаддас мақсаддир, дейишмоқда олимпиадага қатнашишга танлаб олинган ўқувчиларимиз.\nЎйлаймизки улар ғолибликни қўлга киритиш учун барча билим ва куч-ғайратларини сарфлайди. Омад Сизларга ёр бўлсин!\nМуродхон Собиров номли ўрта\nмактабнинг 11-синф ўқувчиси


19:10 / 12.03.2018 3527 pdf Ўқиш режими + -\n4625. Абу Ҳурайра розияллоҳу анҳудан ривоят қилинади:\n«Балонинг шиддати» деганда инсонга етадиган ҳар бир машаққат кўзда тутилган. Уни кўтаришга одамнинг тоқати етмайди. Уни даф қилишга қудрати бўлмайди.\nБаъзи уламолар «Балонинг қаттиқ бўлишидан мурод инсон «Бундан кўра ўлганим яхши» дейдиган даражадаги мусибатдир», деганлар.\n«Бадбахтлик етиши»дан мурод саодатга тескари ҳолатнинг пайдо бўлишидир.\nБадбахтлик икки хил – диний ва дунёвийга тақсимланади.\n«Қазонинг ёмонлиги»дан мурод бандага тақдир қилинган нарсалардан бандани маҳзун қиладиганларидир. Бу нарса умумий бўлиб, у банданинг динида, дунёсида, ўзида, аҳлида, молида ва бошқа нарсаларда бўлиши мумкин.\nҚазо бандаларга нисбатан икки қисмдан, яъни яхши ва ёмондан иборат бўлади. Биз бандалар уларга иймон келтириш ва рози бўлишга амр қилинганмиз. Бас, бунга амал қилишимиз лозим. Биз бандалар қазонинг ёмонлигидан паноҳ сўрашга амр қилинганмиз. Бас, унга ҳам амал қиламиз. Иймонимиз ҳам, паноҳ сўрашимиз ҳам Набий соллаллоҳу алайҳи васалламнинг кўрсатмаларига биноандир.\n«Душманларнинг ичиқоралиги»дан мурод душманнинг ўз душмани хурсандлигидан хафа ва хафалигидан хурсанд бўлишидир.\n4626. Анас розияллоҳу анҳудан ривоят қилинади:\n4627. Оиша розияллоҳу анҳодан ривоят қилинади:\n«Набий соллаллоҳу алайҳи васаллам «Аллоҳим! Албатта, мен Сендан дангасаликдан, ўта қариликдан, гуноҳга ботишдан ва қарзга ботишдан, қабр фитнасидан, қабр азобидан, дўзах фитнасидан, дўзах азобидан, бойлик фитнаси шарридан (ёмонлигидан) паноҳ сўрайман. Сендан фақирлик фитнасидан паноҳ сўрайман. Сендан Масийҳи Дажжолнинг фитнасидан паноҳ сўрайман.\nАллоҳим! Хатоларимни қор ва муз ила ювгин. Қалбимни худди оқ кийимни кирдан поклаганингдек поклагин. Мен билан хатоларим орасини худди машриқ билан мағрибнинг орасини узоқ қилганингдек узоқ қилгин», дер эдилар».\n4628. Саъд розияллоҳу анҳудан ривоят қилинади:\n«Аллоҳим! Албатта, мен Сендан қўрқоқликдан паноҳ сўрайман. Сендан бахилликдан паноҳ сўрайман. Сендан ўта қариликка қайтарилишимдан паноҳ сўрайман. Сендан дунёнинг фитнасидан ва қабр азобидан паноҳ сўрайман».\n19:06 / 12.03.2018 3665\n19:13 / 12.03.2018 2259\n3342 16:01 / 19.12.2018\n4021 12:00 / 28.11.2018\n2624 17:05 / 20.11.2019


«Одамларни рози қилиш – устувор мақсадимиз»– дейди Сурхондарё вилояти касаба уюшма ташкилотлари бирлашмаси кенгаши раиси Абдукарим Аҳмедов — Ishonch Gazetasi\nЮртимизда барча соҳаларда туб ўзгаришларнинг самарали амалга оширилишида халқ билан яқиндан мулоқот қилиш, одамларнинг дард-у ташвишлари, ҳаётий муаммоларини жойида ҳал этиш бўйича ўзига хос янги тизим яратилгани муҳим ўрин тутмоқда. Бу ҳар бир раҳбар зиммасига Конституциямизда ўз ифодасини топган асосий мақсад – инсон манфаатларини ҳар томонлама таъминлаш вазифасини юклайди. Ислоҳотлар касаба уюшмалари фаолиятини ҳам янгича маъно ва мазмун билан бойитаётир.\n– Воҳамиздаги 2800 дан зиёд корхона, ташкилот ва муассасаларда меҳнат қилаётган 400 мингдан ортиқ, нодавлат секторда фаолият олиб бораётган 285 минг нафардан ортиқ ходимларнинг ижтимоий ҳимояси таъминланиши, соғломлаштирилиши, уларга муносиб иш шароитлари яратилишида ташкилотимизнинг ўз ўрни бор, — дейди Сурхондарё вилояти касаба уюшма ташкилотлари бирлашмаси кенгаши раиси А.Аҳмедов. – Чунончи, Бош келишув асосида вилоят ҳокимлиги, бирлашма кенгаши ва Савдо-саноат палатаси ҳудудий бошқармаси ўртасида ижтимоий-иқтисодий масалаларга оид минтақавий келишув имзоланиб, касаба уюшма хизматига олинган 12036 та юридик шахснинг 12029 тасида қабул қилинган жамоа шартномалари асосида жами 294246 нафар ишловчининг манфаатлари қамраб олинган. Жамоа шартномаларига ходимларнинг ҳақ-ҳуқуқлари ҳимоясини кучайтирувчи меъёрлар, иш ҳақи миқдорини оширишни назарда тутувчи бандлар, иш вақти ва дам олиш вақти соҳасида қўшимча имтиёзлар, ижтимоий ҳимояни кенгайтириш чоралари киритилиши натижасида ўрта ҳисобда бир ходимга йил давомида сарфланган маблағ 1 миллион 623 минг сўмни ташкил этмоқда.\nКасаба уюшмаларининг меҳнаткашлар иш шароитларини яхшилаш, ҳақ-ҳуқуқлари, меҳнат муҳофазасини таъминлаш каби кенг қамровли фаолиятида инсон манфаатлари бош омил ҳисобланади. Айниқса, бугунги кунда одамлар ҳаётига чуқур кириб борилаётганини қайд этиш жоиз. Буни билдирилаётган илиқ фикр-мулоҳазалардан ҳам сезиш қийин эмас. Вилоят касаба уюшма ташкилотлари бирлашмасига келган ташаккурномалардан бирида шундай дейилади:\n«Турмуш ўртоғим 10 йилдан буён иш жойида соғлигига етказилган зарар учун товон пулини ололмай сарсон-саргардон бўлди. Бирлашма кенгашига мурожаат қилганимиздан сўнг, бир ой муддатда муаммомизга ечим топилди. «Шарғун кўмир» АЖдан турмуш ўртоғимга 74,2 миллион сўмлик товон пули ундириб берилди. Дардимизга бефарқ бўлмай, мушкулимизни осон қилиб, оиламизга қувонч олиб кирганингиз учун сиз – касаба уюшма фидойиларига чин кўнгилдан миннатдорлик билдираман», дейди Сариосиё тумани «Жаннатмакон» маҳалласининг Озодлик қишлоғида яшовчи Замира Турсунова.\n«Инсон шаъни, қадри улуғланаётган юртда яшаётганимдан бахтлиман. Айниқса, кам таъминланган ва ногиронлиги бор инсонлар яшаётган оилаларга муҳтарам Президентимиз томонидан улкан эътибор кўрсатилмоқда. Яқинда вилоят ҳокими ўринбосари, хотин-қизлар қўмитаси раиси Мавлуда Қобилова, вилоят касаба уюшма ташкилотлари бирлашмаси кенгаши раиси А.Аҳмедов бош-қош бўлиб, уйимизни таъмирлашда яқиндан кўмак кўрсатишди. Уларнинг шарофати билан хонадонимиз файзга тўлди», деб ёзган Термиз шаҳридаги «Паттакесар» маҳалласида яшовчи Наргиза Муқимова.\nШу маҳаллада истиқомат қилувчи Норой Хонованинг дил сўзлари тўла мактуби ҳам эътиборни тортади: «Мамлакатимизда амалга оширилаётган меҳр-мурувват ишларидан кўнглимда умид уйғониб, яроқсиз аҳволга келиб қолган уйимни таъмирлашга ёрдам сўраб ариза ёзгандим. Ўша куниёқ ҳолимдан хабар олиб, амалий ёрдам беришди. Инсон манфаатларини ҳамма нарсадан устун қўйиб, фидокорона меҳнат қилаётган жамоа вакилларидан чексиз миннатдорман».\nБу каби ташаккурномаларни яна ва яна келтиришимиз мумкин.\nИнсонларга эътибор ва ғамхўрлик кўрсатиш касаба уюшмалари фаолиятининг бош мақсадидир. Бирлашма фаоллари бошқа жамоат ташкилотлари билан ҳамкорликда уйма-уй юриб, муаммоларни ўрганиб, жойида ижобий ҳал этишни узлуксиз йўлга қўйган. Аҳолининг ночор ва эҳтиёжманд қатламларини қўллаб-қувватлашга алоҳида эътибор қаратилаётир.\nАйниқса, кам таъминланган, ёрдамга муҳтож оилалар ҳолидан хабар олиниб, уларга кўрсатилаётган беғараз ёрдамлар кўнгил яраларига малҳам бўлмоқда. Ўтган йили 3010 та хонадонга қарийб 2 миллиард 969 миллион сўмлик газ плита ва баллонлари, чангютгич, кир ювиш машиналари каби маиший техникалар туҳфа қилиниб, 490 та оиланинг уй-жойлари 5 миллиард 244 миллион сўм маблағ эвазига таъмирлаб берилди. Касаба уюшмалари етакчилигида 65 та кам таъминланган, ночор оилаларга 6 миллиард 965 миллион сўмлик янги уй-жойлар қуриб берилганини айтмайсизми! Шу билан бирга, 168 нафар беморнинг соғлиғини тиклаш учун 640 миллион сўмдан ортиқ маблағ сарфланди.\nКасаба уюшма ходимларининг уйма-уй юриб, шакллантирган рўйхатига асосан Вазирлар Маҳкамасининг 2017 йил 20 октябрдаги тегишли қарори билан 964 та оилага тикувчилик, иссиқхона, парранда, чорвачилик йўналишларини ривожлантириш учун 9,1 миллиард сўмлик 4 фоизли имтиёзли кредитлар олишда амалий ёрдам кўрсатилди. Савобли ишлар давом этттирилиб, 46 жуфт келин-куёвнинг никоҳ тўйлари, 355 нафар болажоннинг суннат тўйларини ўтказишга 1,1 миллиард сўм маблағ сарфланди. Қолаверса, ногиронлиги бор 20 нафар фуқарога 31,5 миллион сўмлик тикув машиналари олиб берилиб, уларнинг доимий иш ўрни билан таъминланишига кўмаклашилди.\nПрезидентимизнинг «Хотин-қизларни қўллаб-қувватлаш ва оила институтини мустаҳкамлаш соҳасидаги фаолиятни тубдан такомиллаштириш чора-тадбирлари тўғрисида»ги фармони ижросини таъминлашда ҳам бирлашма томонидан кенг кўламли ишлар амалга оширилмоқда. Хусусан, ўтган йил давомида 7981 нафар хотин-қизга 1 миллиард 28 миллион сўмлик ижтимоий ёрдам кўрсатилди. Бундан ташқари, Термиз шаҳридаги 19 нафар ногиронлиги бўлган, кам даромадли аёлларга 28,5 миллион сўмга энг сўнгги русумдаги «ЯМОТА» тикув машиналари олиб берилиб, уларнинг касаначилик билан шуғулланиши учун шароит яратилди. Йил давомида 568 нафар ишчи-ходимнинг Самарқанд, Бухоро, Навоий, Душанбе шаҳарларига саёҳатлари уюштирилди.\nЭътиборлиси, касаба уюшмалари томонидан кам таъминланган оилаларнинг 56 нафар ногиронлиги бўлган хотин-қизларига 5 миллиард 880 миллион сўмлик уй-жойлар қуриб берилмоқда.\nХотин-қизларнинг меҳнатга оид ҳуқуқларини ҳимоя қилиш фаолиятда алоҳида ўрин эгаллайди. Мисол учун, Жарқўрғон туманидаги «Ўрикли» маҳалласида яшовчи Ҳафиза Қурбоналиева ҳуқуқи бузилгани тўғрисида мурожаат қилганди.\n– Ишдан ноқонуний бўшатишгани боис, вазифамга қайта тикланишимда ёрдам сўраб қилган мурожаатим вилоят касаба уюшма ташкилотлари бирлашмаси мутахассислари томонидан атрофлича ўрганиб чиқилди, – дейди Ҳ.Қурбоналиева. – Ҳақиқат қарор топди. Қадрдон жамоамда яна ишлай бошладим. Амалий ёрдам учун касаба уюшмаларидан чексиз миннатдорман.\n– Мамлакатимизда амалга оширилаётган ислоҳотлар замирида «Инсон манфаатлари ҳамма нарсадан устун!» деган ғоя мужассам. Муҳтарам Президентимиз томонидан ана шу ҳаётбахш ғоя асосида қабул қилинаётган қатор фармон ва қарорлар касаба уюшмаларининг ҳам фаолият майдонини кенгайтирмоқда, уни тобора халққа яқинлаштирмоқда, – дейди вилоят касаба уюшма ташкилотлари бирлашмаси кенгаши раиси Абдукарим Аҳмедов. – Одамларни рози қилиш – устувор мақсадимиз. Зеро, ҳар бир ишловчи касаба уюшмалари тимсолида, таъбир жоиз бўлса, ўзининг суянган тоғини, эркин ишлаш кафолатлари, ҳақ-ҳуқуқларининг мустаҳкам ишончли ҳимоячисини кўрмоғи лозим. Мухтасар айтганда, биз меҳнат қилаётган қутлуғ даргоҳдан ҳеч ким ноумид бўлиб чиқмаслиги керак.